title: Ibrahim Jeilan

text: Jeilan voitti nuorten sarjan maailmanmestaruuden Edinburghin maastojuoksun MM-kilpailuissa 2008 ja sai hopeaa joukkuekilpailussa. Hän oli samana vuonna 10 000 metrillä toinen Addis Abeban Afrikan-mestaruuskilpailuissa ajalla 28.30,66 ja kolmas Bydgoszczin alle 20-vuotiaiden MM-kilpailuissa ajalla 28.07,98.


title: Ibrahim Jeilan

text: Jeilan voitti 10 000 metrin maailmanmestaruuden Daegun MM-kilpailuissa 2011 ajalla 27.13,81. Hän kiri loppusuoralla ohi ennakkosuosikki Mohamed Farahin.. Saman vuoden Afrikan kisoissa Maputosssa hän voitti 10 000 metriä ajalla 28.18,22. Moskovan MM-kilpailuissa 2013 hän sijoittui hopealle ajalla 27.22,23.


title: Ibrahim Jeilan

text: Jeilan voitti Kampalan maastojuoksun MM-kilpailuissa 2017 kultaa joukkuekilpailussa ja sijoittui henkilökohtaisessa kilpailussa kahdeksanneksi.


title: Sanada Masayuki

text: Sanada Masayuki (k. 13. heinäkuuta 1611) oli japanilainen daimio, joka tunnetaan erittäin kyvykkäänä strategina.


title: Sanada Masayuki

text: Masayuki oli Takeda-klaanin alaisuudessa hallinneen Sanada Yukitakan kolmas poika. Hän vaihtoi nimensä varhain "Mutō Kiheiksi" voidakseen saada Takedasta haarautuneen Mutō-klaanin haltuunsa. Masayuki nousi pian Takeda Shingenin suosioon, ja hänet valittiin Shingenin läheiseksi palvelijaksi. Shingenin kuoltua Masayuki jatkoi Takeda Katsuyorin paveluksissa. Kuitenkin vuoden 1575 Nagashinon taistelussa Masayuki menetti kaksi isoveljeään, Nobutsunan ja Masaterun, ja Masayuki vaihtoi nimensä takaisin Sanataksi perintösyistä.


title: Sanada Masayuki

text: Daimio Uesugi Kenshinin kuoltua 1577 Masayuki hyötyi Uesugi-klaanin sisäisestä kaaoksesta ja otti haltuunsa Numatan linnan Kozuken provinssissa.


title: Sanada Masayuki

text: Takeda-klaanin kukistuttua 1582 Masayuki liittyi Oda Nobunagaan, joka kuitenkin kuoli vuoden sisällä Honnō-jin välikohtauksessa. Nobunagan kuoltua Sanada-klaani jäi yksin Shinanon provinssiin vihamielisten klaanien ympäröimäksi. Se päätyi kulkemaan väliaikaisista liittoumista toisiin pysyäkseen hengissä.


title: Sanada Masayuki

text: Vuonna 1585 Sanada-klaani vastusti Tokugawa Ieyasua, jonka joukot piirittivät Uedan linnan, joka oli sotilaallisesti huimassa alakynnessä. Masayukin onnistui silti vahingoittamaan Ieyasun armeijaa pahoin, ja piiritys lopetettiin.


title: Sanada Masayuki

text: Kun vuonna 1600 Japanin daimiot hajautuivat keskenään sotaan ajautuneiden Ishida Mitsunarin ja Tokugawa Ieyasun välille, Masayuki päätti turvata klaaninsa tulevaisuuden liittoutumalla molempien kanssa. Hän lähetti vanhemman poikansa Nobuyukin taistelemaan Itä-Japanin liittouman puolelle, ja nuoremman poikansa Yukimuran Länsi-Japanin joukkoihin. Samalla Masayuki itse tunnusti Ishidan valtaa ja joutui tämän seurauksena Tokugawa Hidetadan piirittämäksi. Tälläkin kertaa Masayuki selvisi piirityksestä, ja samalla hidasti Hidetadaa niin, ettei tämä ehtinyt ratkaisevaan Sekigaharan taisteluun.


title: Sanada Masayuki

text: Sekigaharan taistelu päättyi Ieyasun voittoon, joka voiton seurauksena jakoi maan läänitykset uudestaan liittolaisilleen. Hän aikoi ensin teloittaa Masayukin ja Yukimuran, mutta Nobuyukin liittolaisuuden johdosta päätti tyytyä karkottamaan nämä Kudoyamaan, ja Sanada-klaanin johtajuus siirtyi Nobuyukille. Masayuki menehtyi Kudoyamassa vuonna 1611.


title: SMS Tb 83F

text: SMS Tb 83F oli Itävalta-Unkarin laivaston Tb 82F -luokan torpedovene. Alus luovutettiin 1920 Versailles’n rauhansopimuksen mukaisesti Romanialle, joka nimesi sen "NMS Smeuliksi".


title: SMS Tb 83F

text: Itävalta-Unkarin laivasto tilasi aluksen Danubiukselta Porto Réstä, missä köli laskettiin 17. marraskuuta 1913. Alus laskettiin vesille 7. marraskuuta 1914 nimellä "SMS Tb 83F" ja valmistui 7. elokuuta 1915.


title: SMS Tb 83F

text: "SMS Tb 83F" luovutettiin Romanialle 1920. Vuonna 1939 aluksen toinen 66 millimetrin tykki vaihdettiin 37 millimetrin tykkiin ja keskilaivaan asennettiin 20 millimetrin tykki. Toisen maailmansodan aikana alukselle asennettiin pääaseiksi kaksi 88 millimetrin tykkiä ja niiden lisäksi kaksi 20 millimetrin tykkiä, mutta torpedoputket jouduttiin poistamaan. Aluksen etukannen tykki poistettiin myöhemmin ja se korvattiin 20 millimetrin tykillä ja konekiväärillä. Alus palveli sodan aikana saattuetehtävissä 1941-1942 Mustanmeren länsirannikolla sekä Krimillä. Toisinaan alus suojasi miinoitusoperaatioita.


title: SMS Tb 83F

text: Romanian antauduttua alus siirrettiin Neuvostoliiton Mustanmeren laivastoon nimettynä "Torokseksi". Se palautettiin 22. syyskuuta 1945 Romanialle, jonka laivastossa se palveli vuodesta 1948 alkaen oltuaan lokakuusta 1945 alkaen modernisoitavana Galatzissa. Alus poistettiin alusluettelosta 1959-1960.


title: Isen provinssi

text: Isen provinssi oli Japanin entinen provinssi, joka kattoi suurimman osan nykyisen Mien prefektuurin alueesta. Sen rajanaapureita olivat Igan, Kiin, Minon, Ōmin, Owarin, Shiman ja Yamaton provinssit. Provinssin muinainen pääkaupunki oli Suzuka.


title: Isen provinssi

text: Provinssin mukaan nimettiin toisen maailmansodan aikainen taistelulaiva "Ise".


title: Uneni kaunein – Parhaat 2005–2011

text: Uneni kaunein – Parhaat 2005–2011 on Johanna Kurkelan ensimmäinen kokoelma-albumi. Tämä tuplalevy julkaistiin 28.9.2011. Mukana on 36 suosituinta ja tekijälleen tärkeintä laulua ja yksi uusi kappale, ”Elegia”, joka jaettiin radioasemille jo ennen levyn ilmestymistä.


title: Rat Park

text: "Rat Park" oli päihdeaddiktiota käsittelevä tutkimus, koko nimeltään "Effect of early and later colony housing on oral ingestion of morphine in rats". Tutkimuksen toteuttivat 1970-luvun lopulla (ja julkaistiin vuonna 1980) kanadalainen psykologi Bruce K. Alexander ja hänen kollegansa Simon Fraser -yliopistossa Kanadan Brittiläisessä Kolumbiassa.


title: Rat Park

text: Alexanderin hypoteesin mukaan päihteet eivät ole addiktioiden syy, ja että tutkimusolosuhteissa yleisesti havaittu rottien opiaattiriippuvuus syntyy rottien elinolosuhteista, sen sijaan että päihde itsessään aiheuttaisi addiktiota. Hän piti Kanadan senaatille vuonna 2001 esitelmän, jossa todettiin, että aiemmin tehdyt tutkimukset, joissa metallihäkkeihin sullotuille laboratoriorotille tarjottiin mahdollisuus itse annostella päihdeaineita, osoittavat ainoastaan, että "huomattavan ahdistuneet eläimet, kuten huomattavan ahdistuneet ihmisetkin, pyrkivät mahdollisuuksiensa puitteissa lieventämään kärsimystään päihteillä."


title: Rat Park

text: Hypoteesiaan testatakseen Alexander rakensi rottapuiston, 8,8 m²:n kokoisen, neliömäärältään 200 kertaa normaalia laboratoriohäkkiä suuremman ympäristön. Tilaan sijoitettiin 16-20 kumpaakin sukupuolta edustavaa rottaa, runsaasti ruokaa, palloja ja renkaita leikkimistä varten sekä tarpeeksi tilaa paritteluun ja kuivikkeiden keräämiseen. Kokeen tulokset vaikuttivat tukevan hänen hypoteesiaan. Rottapuistoon tuotiin rottia joille oli annettu morfiinihydrokloridia 57 päivän ajan. Rotille tarjottiin mahdollisuus valita puhtaan veden ja morfiinipitoisen veden väliltä, ja useimmissa tapauksissa ne valitsivat puhtaan veden. Alexander kirjoittaa: "Emme onnistuneet aiheuttamaan mitään addiktion suuntaistakaan normaaliin ympäristöön asutetuille rotille." Kontrolliryhmiksi pieniin häkkeihin sijoitetut rotat käyttivät huomattavasti enemmän morfiinia sekä tässä että useammissa seuranneissa tutkimuksissa.


title: Rat Park

text: Kaksi suurinta tiedejulkaisua, Science ja Nature kieltäytyivät julkaisemasta Alexanderin, Coambsin ja Hadawayn ensimmäistä tutkimusta, joka julkaistiin sen sijaan arvostetussa mutta huomattavasti pienemmässä julkaisussa, "Psychopharmacologyssa", vuonna 1978. Aluksi tutkimuksen julkaisu ei herättänyt mitään reaktioita. Muutaman vuoden kuluttua Simon Fraser -yliopisto lakkautti Rat Parkin rahoituksen.


title: Rat Park

text: Tutkijoiden keskuudessa vallitsee yhteisymmärrys siitä, että joidenkin aineiden jatkuva käyttö aiheuttaa käytön lopettaville epämiellyttäviä vieroitusoireita. Tieteilijöiden erimielisyydet koskevat sitä, missä määrin aineet vievät käyttäjänsä itsehillinnän, jolloin kyseessä ei olisi pelkästään vieroitusoireiden vaikutus— vaan varsinainen päihdeaddiktio, joka määritelmän mukaan on "päihteidenkäyttöä tavalla, jota voidaan luonnehtia hallitsemattomaksi keskittymiseksi päihdeaineeseen (pakonomainen käyttö) ja sen hankintaan, sekä huomattavaa taipumusta retkahtaa uudestaan vieroituksen jälkeen."


title: Rat Park

text: 1800-luvulla päihdeaddiktiota pidettiin merkkinä akrasiasta, moraalittomuudesta tai tahdonvoiman heikkoudesta. 1900-luvun aivotutkimuksen myötä uudeksi malliksi muodostui käsitys addiktiosta sairautena. Mallin mukaan päihdeaddiktio on päihdeaineen kemiallisen rakenteen sivuvaikutus. Sosiaalipsykologi Stanton Peelen mukaan sairausmallissa "toleranssi, vieroitusoireet ja himo nähdään tiettyjen päihdeaineiden ominaisuuksina, ja tietyn rajan ylittävien käyttömäärin uskotaan vievän organismin kyvyn toimia muilla kuin aineeseen riipuvaisille ominaisilla tavoilla". Tällaista käsitystä päihdeaddiktiosta ilmentävät mm. huumeiden vastaisen sodan toimintamallit, ja sellaiset iskulauseet kuin "Heroiini on uskomattoman hyvää. Pysy kokonaan erossa siitä." ja "Crack-kokaiini aiheuttaa välittömän addiktion".


title: Rat Park

text: Avram Goldstein, Stanfordin yliopiston farmakologian emeritusprofessori ja yksi johtavista päihdeaddiktiotutkijoista, sanoo: "Sairausmallia kannattavat tieteilijät uskovat käyttäytymisen olevan 'aivojen asia'". Goldstein kirjoittaa heroiinin ja muiden addiktiota aiheuttavien päihdeaineiden vaikuttavan aivojen mesolimbiseen dopamiinirataan, halun ja motivaation tuntemuksia säätelevään hermorataan. Heroiini saa dopamiinihermosolut vapauttamaan dopamiinia, välittäjäainetta joka aiheuttaa palkitsevuuden tunteita ja saa käyttäjän haluamaan lisää. Normaalitilanteessa inhibitoriset hermosolut säätelevät dopamiinihermosoluja, mutta heroiini katkaisee niiden toiminnan, jonka seurauksena dopamiinihermosolujen on mahdollista ylistimuloitua. Aivot reagoivat tähän euforian tuntemuksin, mutta suojellakseen itseään liialliselta stimulaatiolta, aivot sopeutuvat vähentämällä herkkyyttään heroiinin vaikutuksille.


title: Rat Park

text: Tautikäsityksen mukaan tällä on kaksi seurausta. Ensinnäkin, vastaavan vaikutuksen saavuttamiseksi tarvitaan seuraavilla kerroilla enemmän heroiinia, ja toisekseen, palkintamekanismista vastaavien hermoratojen herkkyys dopamiinin vapautumista säätelevien endorfiinien vaikutuksille vähenee, jonka seurauksena heroiinin puute aiheuttaa sairastumisen. Toistuvan käytön myötä käyttäjän toleranssi kasvaa ja riippuvuus syntyy, ja heroiinin saannin keskeytyminen aiheuttaa vieroitusoireita. Goldstein kirjoittaa, että käyttäjä menettää vieroitusoireiden voimistuessa itsehallintansa, ja hänestä tulee addikti.


title: Rat Park

text: Alexanderin mukaan sairausmallissa esitetään jompikumpi seuraavista väittämistä:Useamman vuosikymmenen aikana toteutettujen eläinkokeiden on nähty tukevan näitä väittämiä. Avram Goldstein kirjoitti vuonna 1979: "Jos apinalle tarjotaan vipu, jota painamalla se saa heroiinia, se muodostaa heroiinin käytöstä säännöllisesti toistuvan toimintamallin — todellisen addiktion — joka ohittaa tärkeysjärjestyksessään elämän normaalit toiminnot ... Koska tällaista käytöstä voidaan havainnoida myös useissa muissa eläinlajeissa (pääosin rotissa), joudun olettamaan, että mikäli heroiinia olisi helposti saatavilla ja jos heroiinin käyttöä vastaan ei olisi sosiaalisia paineita, merkittävä osa ihmisistä muodostaisi heroiiniaddiktion.


title: Rat Park

text: Goldstein allekirjoittaa saman näkemyksen yhä kaksikymmentä vuotta myöhemmin. Vuonna 1997 Yhdysvaltain metadonia käsittelevälle konferenssille luovuttamassaan raportissa hän kirjoitti: "Myös rotat ja apinat käyttävät jokaista ihmisten käyttämää addiktoivaa päihdeainetta. Jos koetilanne järjestetään siten, että vipua painamalla eläin saa annoksen heroiinia verisuonistoonsa, eläin painaa vipua toistuvasti, jonka seurauksena muut toiminnot (syöminen, seksi jne.) estyvät - eläimestä tulee heroiiniaddikti. Heroiiniin addiktoitunut rotta ei kapinoi yhteiskuntaa vastaan, ei ole sosioekonomisten olosuhteiden uhri eikä häiriintyneiden perhesuhteiden tuote, eikä myöskään rikollinen. Heroiinin (tai itse asiassa morfiinin, joksi heroiini kehossa muuttuu) vaikutus aivoihin yksinkertaisesti hallitsee rotan käytöstä."


title: Rat Park

text: Alexander kyseenalaistaa nämä väittämät. Hänen mukaansa pääosa siitä todistusaineistosta, jonka mukaan päihdeaineet aiheuttavat addiktion, perustuu "sellaisten addiktoituneiden ihmisten lausuntoihin, jotka uskovat 'menettäneensä hallinnan' pelkästä altistumisesta tietylle päihteelle", ja "erittäin tekniseen koe-eläimillä toteutettuun tutkimustyöhön". Hänen mukaansa tätä heikkoa todistusaineistoa on suurenneltu uutismediassa pisteeseen, jossa se on saavuttanut kiistämättömän faktan aseman, huolimatta siitä että suurin osa historiallisesta ja kliinisestä todistusaineistosta on käsitystä vastaan. Hän kirjoittaa, että vaikka opiaattien käyttömäärät 1800-luvun Yhdysvalloissa ja Englannissa olivat nykyistä suurempia, addiktioiden ja riippuvuuksien määrä ei koskaan kasvanut edes prosentin tasolle koko väestöstä, ja oli laskussa vuosisadan lopun lähestyessä. Hän kirjoittaa, että Britanniassa heroiinia on laajasti käytetty lääkkeenä yskään, ripuliin ja krooniseen kipuun nykypäiviin saakka; vuonna 1972 brittilääkärit määräsivät yhteensä 29 kiloa heroiinia potilaille, joka hänen mukaansa tarkoittaa miljoonia annoksia. Tästä huolimatta 1982 toteutettu tutkimus iatrogeenisen addiktion määristä briteissä osoitti addiktien käytännössä "loistavan poissaolollaan". Viimeaikaiset tutkimukset ovat varmistaneet monien käyttävän heroiinia säännöllisesti vuosia, joko päihteenä tai lääkinnällisiin tarkoituksiin, muodostamatta addiktiota.


title: Rat Park

text: Alexander rakensi rottapuistoon lyhyen tunnelin, johon mahtui vain yksi rotta kerrallaan. Tunnelin päässä rotille annettiin mahdollisuus valita juoda nestettä jommastakummasta kahdesta annostelulaitteesta, jotka tallensivat kunkin rotan nauttimat määrät. Yksi annostelulaitteista tarjosi morfiinipitoista liuosta, toinen hanavettä.


title: Rat Park

text: Alexander suunnitteli useita kokeita, joiden tarkoituksena oli tutkia rottien halukkuutta nauttia morfiinia. "Viettelykokeessa" käytettiin hyväksi rottien ilmeistä taipumusta makeannälkään, tarkoituksena tutkia, onko rottia mahdollista houkutella nauttimaan morfiinia mikäli vettä makeutetaan tarpeeksi. Morfiinipitoinen neste maistuu ihmisten suussa karvaalta, ja rotat kokevat ilmeisesti samoin. Alexanderin mukaan ne pudistavat päätään ja hylkäävät morfiiniliuoksen, kuten ne tekevät myös karvaiden kiniiniliuosten kanssa. Viettelykokeessa tutkittiin neljää rottaryhmää. CC-ryhmä eristettiin 22 päivän ikäisenä laboratoriohäkkeihin, jossa ne asuivat kokeen loppuun saakka, 80 päivän ikäiseksi; PP-ryhmä eli saman ajan rottapuistossa; CP-ryhmä siirrettiin häkeistä rottapuistoon 65 päivän ikäisenä ja PC-ryhmä siirrettiin rottapuistosta häkkeihin 65 päivän iässä.


title: Rat Park

text: Häkeissä eläneet rotat (ryhmät CC ja PC) mieltyivät morfiiniin välittömästi, jopa silloin kun makeutusainetta oli suhteellisen vähän. Häkissä olevat koirasrotat joivat enimmillään 19 kertaa enemmän morfiinia kuin rottapuiston rotat. Riippumatta siitä kuinka paljon morfiiniliuosta makeutettiin, rottapuiston rotat pääsääntöisesti hylkäsivät sen. Ne kokeilivat sitä silloin tällöin — naaraat hieman koiraita useammin — mutta poikkeuksetta rotat suosivat puhdasta vettä. Alexanderin mukaan kyseessä oli "tilastollisesti merkittävä löydös." Hän kirjoittaa, että kiinnostavin ryhmä oli CP-ryhmä, jonka rotat kasvatettiin häkeissä mutta siirrettiin rottapuistoon ennen kokeen alkua. Nämä eläimet hylkäsivät morfiiniliuoksen vahvassa muodossaan, mutta makeuden lisääntyessä ja morfiinipitoisuuden vähentyessä ne alkoivat juoda sitä lähes yhtä paljon kuin koko tutkimuksen ajan häkeissä eläneet rotat. Hänen johtopäätöksensä mukaan rotat halusivat makeaa vettä mikäli se ei häirinnyt niiden normaalia sosiaalista käyttäytymistä. Tätäkin merkittävämpää oli hänen mukaansa se, että kun morfiinipitoiseen liuokseen lisättiin naloksonia, joka estää opioidien vaikutuksen, se alkoi kelvata myös rottapuiston rotille.


title: Rat Park

text: Toisessa kokeessa normaaleissa laboratoriohäkeissä oleskeleville rotille annettiin morfiinia 57 päivän ajan, jolloin ainoa tarjolla oleva juoma oli morfiinipitoista liuosta. Tämän jälkeen ne siirrettiin rottapuistoon, jossa niiden sallittiin valita morfiiniliuoksen ja puhtaan veden välillä. Rotat valitsivat puhtaan veden. Hänen mukaansa rotat osoittivat joitakin riippuvuuden merkkejä, mutteivät varsinaista addiktiota. Rotilla ilmeni "pieniä merkkejä vieroitusoireista, esimerkiksi sätkimistä, muttei esimerkiksi sellaisia kohtauksia ja hikoilua joista myyttisissä tarinoissa usein kuullaan."


title: Rat Park

text: Alexander uskoo kokeidensa osoittavan, etteivät eläinten itseannostelua koskevat tutkimukset tarjoa empiiristä tukea teorialle päihdeaineiden aiheuttamasta addiktiosta, ja että teorialla ei ole muutakaan merkittävää pohjaa empiirisen tieteen piirissä, vaikkei sitä olekaan suoranaisesti osoitettu vääräksi. "Eristettyjen koe-eläinten voimakas halu heroiinia ja kokaiinia kohtaan itseannostelukokeissa ei kerro mitään normaalien eläinten ja ihmisten reaktioista näihin huumeisiin. Normaalit ihmiset voivat sivuuttaa heroiinin ... myös silloin kun sitä on tarjolla runsaasti, ja normaalit ihmiset voivat myös käyttää näitä päihdeaineita addiktion todennäköisyyden pysyessä alhaisena."


title: Rat Park

text: Vaikka alkuperäisen tutkimuksen tulokset eivät aina toistuneetkaan (joskin tässä tapauksessa sekä häkissä että puistossa olleet rotat osoittivat vähäistä kiinnostusta morfiinia kohtaan, vihjaten geneettisestä eroavuudesta), julkaisut lisäsivät ymmärrystä siitä, että koe-eläinten olosuhteilla saattaa olla vaikutusta addiktiota tutkivien kokeiden tuloksiin. Vuoden 2006 jälkeen aihetta käsitteleviin tutkimuksiin on viitattu yli 100 kertaa, ja lisää tutkimuksia elinolosuhteiden vaikutuksesta muiden päihdeaineiden kulutukseen on julkaistu.


title: Rat Park

text: Alexander koki pettymystä tavasta jolla tutkimus otettiin vastaan, ja puhuu kokeistaan yhä intohimoisesti. Vuodesta 1985 Alexander on tutkinut ihmisen addiktiota historiallisen ja antropologisen kulttuurintutkimuksen kautta. Hänen uusin kirjansa "The Globalisation of Addiction: A study in poverty of the spirit" esittää ajatuksen, jonka mukaan syrjäytyminen lietsoo kaikenlaisia addiktioita, mukaan lukien päihdeaineisiin liittymättömät addiktiot, samaan tapaan kuin eristyksissä oleminen lietsoo koe-eläinten päihteiden käyttöä.


title: Rat Park

text: Kaksi suurinta tiedejulkaisua, Science ja Nature kieltäytyivät julkaisemasta Alexanderin, Coambsin ja Hadawayn ensimmäistä tutkimusta, joka julkaistiin lopulta Psychopharmacology-erikoisalajulkaisussa. Alkuperäisen tutkimuksen löydökset varmentuivat useissa seuranneissa tutkimuksissa — esimerkiksi Bozarthin, Murrayn ja Wisen tutkimus vuodelta 1989, joka julkaistiin myös "Pharmacology, Biochemistry and Behavior" -lehdessä — mutta näistäkään ei seurannut mitään. Kirjailija Lauren Slater, Alexanderin miniä, haastatteli Kolumbian yliopiston päihdeongelmajaoston johtajaa ja Yhdysvaltojen entistä huumetsaaria, psykiatri Herbert Kleberiä, kysyen mikä rottapuistokokeessa oli vikana. Hän vastasi tutkimuksen olevan erinomainen, mutta antoi ymmärtää Alexanderin vääristelleen tutkimustietojaan, tarkoituksenaan herättää julkista keskustelua, ja että tutkimuksessa oli metodologisia vikoja, joista hän ei antanut esimerkkejä. Slater puolestaan uskoo rottapuiston suurimman ongelman olleen sen toteutus Vancouverissa, joka hänen mukaansa on "akateeminen tundra."


title: Rat Park

text: Tuoreissa tutkimuksissa on osoitettu, että virikkeellinen ympäristö voi helpottaa hiirten morfiiniaddiktioita. Yhdysvaltalaisessa tutkimuksessa kasvuiässä olevien rottien sosiaalinen eristäminen aiheutti korkeampaa alkoholi- ja amfetamiiniriippuvuusastetta kuin eristämättömissä verrokeissa. Eristetyillä rotilla myös vieroittautumisessa kesti kauemmin. Virikkeelliset ympäristöt vähentävät koe-eläimissä myös Parkinsonin taudin, Huntingtonin taudin ja Alzheimerin taudin aiheuttamia tuhoja.


title: Utain

text: Utain oli Tampereen yliopiston toimittajakoulutuksen viikkolehti. Lehti ilmestyi vuodesta 2002 lähtien painettuna ja vuodesta 2003 lähtien verkkolehtenä. Lehteä julkaisi Tampereen yliopiston Viestinnän, median ja teatterin yksikkö, entinen tiedotusopin laitos. 2017 lehti yhdistyi monimediajulkaisu Moreenimediaan.


title: Utain

text: Lehti ilmestyi kerran viikossa torstaisin opetuskausina, lokakuusta helmikuuhun. Painettu lehti oli luettavissa verkossa digilehtenä. Lisäksi julkaistiin verkkolehteä.


title: Utain

text: Lehden nimi yhdistyi Tampereen yliopistoon (uta.fi). Sen pohjana oli muinaissuomalainen verbi utaista, joka tarkoittaa utelemista ja kyselemistä. Lehden tarkoituksena oli toimia yliopiston toimittajaopiskelijoiden opetuslehtenä ja julkaisufoorumina. Lehti uudistui syksyllä 2011.


title: Utain

text: Lehden ensisijaisena tarkoituksena oli toimia oppimisympäristönä tiedotusopin opiskelijoille. Toimittajina työskenteli tiedotusopin pääaineopiskelijoita ja kuvajournalismin opiskelijoita. Opetus viikkolehden toimituksessa on toimitustyön simulaatiota, joka tarjoaa mahdollisuuden soveltaa journalismista ja yhteiskunnasta omaksuttuja tietoja sekä taitoja ammatillisessa ympäristössä.


title: Life Science Centre

text: Life Science Centre on tiedekeskus Newcastle upon Tynen keskustassa. Se on Pohjois-Englannin suurin tiedekeskus, ja museon lisäksi sen yhteydessä on monia tiedeinstituutteja. Keskus on suosittu turistikohde, ja siellä käy vuosittain noin 200 000 vierailijaa.


title: Life Science Centre

text: Lifessä on yksi pysyvä näyttely, joka esittelee ihmiselämää kolmen teeman kautta. ”Our Origins” käsittelee ihmisen evoluutiota, ”Our World” ihmisen kykyä selviytyä nykyisissä ääriolosuhteissa ja ”Our Future” tulevaisuuden tieteellisiä mahdollisuuksia ja haasteita. Marraskuusta helmikuulle Life ylläpitää sen edessä olevalla aukiolla luistelurataa. Lisäksi keskuksessa on planetaario ja teatteri, jossa esitetään tiedeohjelmia.


title: Life Science Centre

text: Life kutsuu itseään tiedekyläksi, ja keskukseen kuuluu monia tiedelaitoksia. Terry Farrellin suunnittelema keskus avattiin vuonna 2000, ja sen yhteistyökumppaneihin kuuluvat Newcastlen yliopisto, Koillis-Englannin kantasoluinstituutti, NHS:n hedelmällisyyskeskus ja NHS:n Northern Genetics Service. Keskuksessa työskentelee lähes 600 henkilöä 35 maasta. Vuonna 2005 Lifen tutkijat onnistuivat ensimmäisenä maailmassa kloonaamaan ihmisalkion. Se on myös yksi kolmesta Yhdistyneen kuningaskunnan keskuksesta, jota Muscular Dystrophy Campaign suosittelee perinnöllisten lihassairauksien hoidossa. Se saakin vuosittain 300 uutta potilasta. Lisäksi Newcastlen lapsettomuusklinikka on Britannian suurimpia. Se saa yli 100 lähetettä kuussa ja on ensimmäisen kymmenen vuoden aikana auttanut maailmaan noin 3 000 vauvaa.


title: Kōriki Kiyonaga

text: Kōriki Kiyonaga (1530 – 12. maaliskuuta 1608) oli japanilainen daimio. Hän oli kotoisin Mikawan provinssista, ja palveli Tokugawa-klaania kuolemaansa asti.


title: Kōriki Kiyonaga

text: Kiyonaga liittyi Tokugawa Ieyasuun vuonna 1552. Tuolloin hän toimi yhtenä Ieyasun kolmesta bugyōsta yhdessä Amano Yasukagen ja Honda Shigetsugun kanssa. Kiyonaga tunnettiin armeliaisuudestaan työssään, mikä toi hänelle lempinimen "Buddha Kōriki".


title: Kōriki Kiyonaga

text: Kiyonaga oli myös mukana useissa taisteluissa. Hän muonitti Odakan linnoitusta Okehazaman taistelun aikaan, auttoi Ikkō-ikki-liikkeen kukistamisessa ja otti osaa Komakin kampanjaan. Hän myös auttoi laivojen rakentamisessa Toyotomi Hideyoshin Korean kampanjaa varten.


title: Kōriki Kiyonaga

text: Vuonna 1590 Kiyonaga nimitettiin daimioksi, ja hänelle myönnettiin 20 000 kokun arvoinen Iwatsukin lääni. Kiyonagan pojan Kōriki Masanagan kuoltua vuonna 1599, Kiyonaga jäi eläkkeelle ja siirsi klaaninsa johtajuuden lapsenlapselleen Kōriki Tadafusalle.


title: Honda Shigetsugu

text: Honda Shigetsugu (1529 – 9. elokuuta 1596), tunnetaan myös nimellä Honda Sakuzaemon, oli japanilainen samurai, joka palveli Tokugawa-klaania. Vuonna 1565 hänet nimettiin Kōriki Kiyonagan ja Amano Yasukagen ohella yhdeksi Mikawan kolmesta bugyōsta, joiden oli määrä hoitaa provinssin sisäisiä asioita. Hän myös taisteli useissa taisteluissa Tokugawa Ieyasun joukoissa, ja tuli tunnetuksi nimellä "Paholais-Sakuza" tunnustuksena raivokkuudestaan. Honda Narishige oli hänen poikansa.


title: Amano Yasukage

text: Amano Yasukage (1537 – 14. huhtikuuta 1613) oli japanilainen daimio, joka palveli Tokugawa-klaania. Vuonna 1565 Mikawan provinssia hallinnut Tokugawa Ieyasu nimitti hänet Kōriki Kiyonagan ja Honda Shigetsugun ohella yhdeksi Mikawan kolmesta bugyōsta, joiden oli määrä hoitaa provinssin sisäisiä asioita. Yasukage hallitsi sittemmin Kōkokujin lääniä.


title: Sancho IV (Navarra)

text: Sancho IV oli Navarran (eli Pamplonan) kuningas vuosina 1054-1076 isänsä Garcia III:n jälkeen tämän kuoltua taistelussa veljeään Ferdinand I:stä vastaan. Periessään kruunun Sanchon oli luovutettava osa La Burebaa sedälleen Ferdinand I:lle.


title: Sancho IV (Navarra)

text: Sancho salamurhattiin vuonna 1074 ja Aragonian Sancho I käytti tilannetta hyväkseen, valtasi maan ja yhdisti Navarran ja Aragonian yhdeksi valtioksi.


title: C. A. J. Gadolin

text: Carl Axel Johan Gadolin (14. marraskuuta 1898 Espoo – 21. lokakuuta 1972) oli suomalainen flosofian tohtori ja ruotsin kielellä kirjoittanut kirjailija. Hän käytti myös nimimerkkejä "Alexander Gaditz" ja "Kristian Ulfsby".


title: C. A. J. Gadolin

text: Gadolinin vanhemmat olivat professori Alexander Gadolin ja Signe Adéle von Alfthan. Hän pääsi ylioppilaaksi 1916 ja valmistui filosofian maisteriksi 1920 sekä lisensiaatiksi ja tohtoriksi 1937. Hän meni naimisiin Ingrid Mary Anita Stackelbergin kanssa 30 heinäkuuta 1924, jonka kanssa hän sai kolme lasta: Bo Wolter Alexander, Ingegerd Rubia Anitra ja Innet Iza Helena.


title: C. A. J. Gadolin

text: Gadolin toimi Turun kauppakamarin sihteernä 1924–1940, Turun pörssin johtajana 1924–1940, Åbo Akademin dosenttina vuodesta 1938 sekä keskuskauppakamarin yliasiamiehenä vuosina 1940 ja 1941. Hän hoiti Åbo Akademin kansantaloustieteen professorin virkaa 1947 ja 1949–1950. Gadolin oli kauppavaltuuskunnan jäsenenä Saksassa ja Englannissa 1929, Venäjällä 1934 ja Latviassa 1938. Hän oli keskuskauppakamarin Saksan valtuuskunnan johtajana 1940.


title: C. A. J. Gadolin

text: Gadolin kirjoitti lukuisia antisemitistisiä kirjoituksia ja kiisti kirjoituksissaan holokaustin.


title: C. A. J. Gadolin

text:
Nimimerkillä "Alexander Gaditz":
Nimimerkillä "Kristian Ulfsby" :


title: The Journal

text: The Journal on Newcastle upon Tynessä päivittäin ilmestyvä sanomalehti, jota julkaisee Trinity Mirroriin kuuluva ncjMedia.


title: The Journal

text: The Journalilla on päivittäin noin 91 000 lukijaa. Viikoittain lehteä seuraa noin 191 000 lukijaa. Sen levikkialueeseen kuuluu käytännössä koko Pohjois-Englanti Northallertonista pohjoiseen. Alueeseen kuuluu myös Skotlannin eteläosa Eyemouthiin saakka. Lehti sponsoroi Newcastlessa teatteria, joka tunnetaankin nimellä The Journal Tyne Theatre.


title: Heikki Impiwaara

text: Heikki Impiwaara,vanhempi, sukunimi vuoteen 1906 "Imberg" (17. tammikuuta 1876 Pyhäjoki – 16. tammikuuta 1964 Turku) oli suomalainen kirjailija ja suomentaja.


title: Heikki Impiwaara

text: Impiwaara oli Suomen vanhimpana väitellyt tohtori. Hän puolusti väitöskirjaansa "Études sur Théophile de Viau, auteur dramatique et poète" 27. huhtikuuta 1963; opponenttina toimi Tauno Nurmela.


title: Teraben piiritys

text: Teraben piiritys oli vuonna 1558 käyty taistelu Teraben linnalla Imagawa-klaanin määräyksestä hyökänneen Tokugawa Ieyasun ja Oda-klaanin kanssa liitossa olleen Suzuki Shigeterun sekä Oda Nobunagan lähettämien joukkojen välillä. Taistelu oli nuoren Ieyasun ensimmäinen, ja hänen tuli kostaa Shigeterun loikkaus Odan puolelle.


title: Teraben piiritys

text: Ieyasu aloitti hyökkäyksen kotilinnastaan Okazakista. Hänen miestensä onnistui polttaa linnan ulkoiset puolustukset, ja lopulta sytyttää itse linna palamaan. Tämän jälkeen he perääntyivät, mutta saivat peräänsä Nobunagan lähettämät lisävoimat. Ieyasu oli kuitenkin valmiina taisteluun ja onnistui ajamaan vastustajansa pakoon palaten onnistuneesti Imagawa-klaanin alueelle.


title: Azukizakan taistelu

text: Azukizakan taistelu voi tarkoittaa seuraavia taisteluita:


title: Etapit 12–21 Espanjan ympäriajossa 2011

text: Espanjan ympäriajon 2011 etappien 12–21 tulokset:


title: Etapit 12–21 Espanjan ympäriajossa 2011

text: Lähde: Cyclingnews


title: Evening Chronicle

text: Evening Chronicle on Newcastle upon Tynessä ilmestyvä alueellinen sanomalehti, jonka alueeseen kuuluu Tyne and Wear, Northumberland ja County Durhamin pohjoisosa. Lehden päätoimittaja on Darren Thwaites.


title: Evening Chronicle

text: Evening Chronicle on alueensa suosituin sanomalehti, ja sitä lukee päivittäin noin 213 000 aikuista. Viikoittain lehden lukijakunta on 352 000. Lehteä myydään päivittäin 54 874 kappaletta.


title: Fredrik Valros

text: Fredrik Alexander Valros (9. lokakuuta 1887 Hiittinen – 10. maaliskuuta 1956 Tukholma) oli suomalainen lehtimies, joka oli muun muassa Svenska Pressen -lehden päätoimittajana.


title: Fredrik Valros

text: Valros toimi Svenska Tidningenin päätoimittajana vuoteen 1921 saakka, Nya Dagligt Allehandan toimittajana 1922–1924 sekä Hufvudstadsbladetissa toimituksen jäsenenä vuodesta 1925 ja toimituspäällikkönä 1928, Valros oli Svenska Pressenin päätoimittaja 1930–1944 ja Hufvudstadsbladetin Tukholman-kirjeenvaihtaja 1944–1945. Hän oli sitten Suomen Yleisradion ruotsalaisen osaston ohjelmapäällikkönä 1945–1946 ja toimi viimeksi Finska Pressmeddelandenin toimittajana Tukholmassa vuodesta 1946 alkaen.


title: Fredrik Valros

text: Valros oli Finlands Svenska Publicistförbundin puheenjohtaja 1933–1945, Yleisradion ohjelmaneuvoston jäsen 1935–1946 sekä ruotsalaisen kansanpuolueen keskushallituksen jäsen vuodesta 1943. Valros oli myös Helsingin kaupunginvaltuuston jäsen 1946.


title: Fredrik Valros

text: Valros noudatti jatkosodan aikana saksalaisvastaista linjaa Svenska Pressenin päätoimittajana, ja hän kuului Kolmenkymmenenkolmen kirjelmän allekirjoittajiin. Alkuvuodesta 1944 Svenska Pressen julkaisi ennenaikaisesti tietoja Suomen erillisrauhahankkeista ja Leningradin piirityksen murtumisesta, minkä seurauksena lehden numeroita takavarikoitiin. Valtioneuvosto lakkautti Svenska Pressenin 7. kesäkuuta 1944, kun se oli julkaissut läntisistä lähteistä saamansa tiedon Normandian maihinnoususta. Kun lehti saman vuoden syksyllä sai taas ilmestymisluvan, Valros ei jatkanut enää sen päätoimittajana. Jatkosodan aikaisen sensuurielimen, Valtion tiedoituslaitoksen johtajana toiminut akateemikko Kustaa Vilkuna antoi myöhemmin Valrosille tunnustuksen tämän rohkeasta ja johdonmukaisesta toiminnasta pohjoismaisen demokratian puolustajana Natsi-Saksan painostusta vastaan.


title: Fredrik Valros

text: Fredrik Valros oli naimisissa 1912–1938 Olivia Söderströmin (k. 1938) kanssa ja vuodesta 1941 Maja Bruunin kanssa.


title: Lázaro Borges

text: Lázaro Borges (s. 19. kesäkuuta 1986) on kuubalainen seiväshyppääjä.


title: Lázaro Borges

text: Borges voitti Kuuban-mestaruuden 2005. Hän jäi ilman tulosta Pan-Amerikan kisoissa 2007. Hän hyppäsi Kuuban ennätyksen 570 cm Havannassa 28. kesäkuuta 2008 ja voitti viikkoa myöhemmin Keski-Amerikan ja Karibian mestaruuden tuloksella 550. Hän jäi Pekingin olympialaisten karsinnassa ilman tulosta, mutta voitti Ibero-Amerikan mestaruuden 2010 tuloksella 560.


title: Lázaro Borges

text: Borges hyppäsi Kuuban ennätyksen 570 Belémissä 15. toukokuuta 2011. Hän paransi ennätyksen tulokseen 572 Ávilassa 17. heinäkuuta 2011 ja sivusi tulosta Jockgrimissa kymmenen päivää myöhemmin. Daegun MM-kilpailuissa hän sai hopeaa uudella Kuuban ennätyksellä 590. Pan-Amerikan kisoissa Guadalajarassa hän voitti kultaa tuloksella 580. Istanbulin sisäratojen MM-kilpailuissa 2012 hän sijoittui viidenneksi tuloksella 570. Lontoon olympialaisissa hän karsiutui loppukilpailusta. Hän voitti Kuuban-mestaruuden 2013.


title: San Juan Alton metroasema

text: San Juan Alto on Sevillan metron linjan 1 asema San Juan de Aznalfarachen kunnassa Sevillan kaupungin lounaispuolella. Asema on maanpäällinen ja se on avattu metron käyttöönoton yhteydessä huhtikuussa 2009.


title: San Juan Alton metroasema

text: Aseman yhteydessä on pysäköintipaikka.


title: San Juan Bajon metroasema

text: San Juan Bajo on Sevillan metron linjan 1 asema San Juan de Aznalfarachen kunnassa Sevillan kaupungin lounaispuolella. Asema on rakenteeltaan silta-asema ja se on avattu metron käyttöönoton yhteydessä huhtikuussa 2009.


title: San Juan Bajon metroasema

text: Aseman yhteydessä on pysäköitialue ja vaihtoyhteys linja-autoihin.


title: Blas Infanten metroasema

text: Blas Infante on Sevillan metron linjan 1 asema Los Remediosin kaupunginosassa Sevillan kaupungin lounaisosassa. Avenida de Blas Infante -kadun mukaan nimetty asema on maanalainen ja se on avattu metron käyttöönoton yhteydessä huhtikuussa 2009.


title: Parque de los Príncipesin metroasema

text: Parque de los Príncipes on Sevillan metron linjan 1 asema Los Remediosin kaupunginosassa Sevillan kaupungin lounaisosassa. Asema on maanalainen ja se on avattu metron käyttöönoton yhteydessä huhtikuussa 2009. Tulevaisuudessa Parque de los Príncipesin aseman on tarkoitus tarjota vaihtoyhteys linjan 1 ja suunnitteilla olevan linjan 4 välille.


title: Parque de los Príncipesin metroasema

text: Asemalta on vaihtoyhteys linja-autoihin.


title: Sirkka Saarnio

text: Sirkka Saarnio (26. kesäkuuta 1941 Pori – 27. lokakuuta 2002 Hyvinkää) oli suomalainen näyttelijä.


title: Sirkka Saarnio

text: Saarnio tunnettiin ensisijaisesti suomalaisten elokuvien lapsirooleista 1950-luvulla. Niistä merkittävimmät olivat Päivi Junkkerin rooli elokuvassa "...ja Helena soittaa" (1952) sekä Maijan rooli elokuvassa "Saariston tyttö" (1953). Lisäksi hän oli mukana muun muassa elokuvassa "Putkinotko" (1954). Sirkka Saarnion aikuisiän rooleista muistettavin on Elina Poudan rooli Rauni Mollbergin elokuvassa "Maa on syntinen laulu" (1973).


title: Sirkka Saarnio

text: Sirkka Saarnio oli näyttelijä Elvi Saarnion tytär. Elokuvissa hän esiintyi aina nimellä Sirkku Saarnio.


title: Tomáš Sladký

text: Tomáš Sladký (s. 9. elokuuta 1986) on tšekkiläinen salibandyn pelaaja. Hän pelaa hyökkääjänä numerolla 12 suomalaisessa KOO-VEEn joukkueessa. Hän oli mukana voittamassa kultaa tšekkiläisessä Woow Vitkovicessa vuonna 2007. Aikaisemmin hän on pelannut tšekkiläisessä Woow Vitkovicessa, UHC Waldkich-St. Gallenissa Sveitsissä sekä myös sveitsiläisessä SV Wilen-Ersingenissä.


title: Tomáš Sladký

text: Nykyisin Tomáš pelaa ruotsissa samassa joukkueessa missä entinen Kooveen päävalmentaja Arto Riihimäki valmentaa.


title: Plaza de Cuban metroasema

text: Plaza de Cuba on Sevillan metron linjan 1 asema Guadalquivir-joen varrella Los Remediosin kaupunginosassa Sevillassa. 24 metriä maanpinnan alapuolella sijaitseva asema on metron toiseksi syvin Puerta Jerezin aseman jälkeen. Metron käyttöönoton yhteydessä huhtikuussa 2009 avattu asema on saanut nimensä viereisestä Plaza de Cuba -liikenneympyrästä.


title: Haggada

text: Haggada eli Haggadah ('heprealaisin kirjaimin' הגדה) – on juutalaisen pääsiäisaterian eli seder-aterian yhteydessä luettava liturginen teksti. Perinteen mukaan se luetaan juutalaisen pääsiäisen kahtena ensimmäisenä iltana diasporassa, Israelissa vain ensimmäisenä iltana. Näin muistellaan Raamatun käskyn mukaisesti juutalaisten pääsyä vapaaksi Egyptin orjuudesta.


title: Haggada

text: Haggada sai nykymuotonsa antiikin ajan Israelissa, todennäköisesti vuosien 180 - 280 tienoilla.


title: 2004 FU162

text: 2004 FU (kirjoitetaan myös 2004 FU162) on Aten-asteroideihin lukeutuva hyvin pieni kappale eli meteoroidi. Sen läpimitta on absoluuttisen magnitudin perusteella todennäköisesti vain välillä 5–12 metriä. Sen löydettiin 31. maaliskuuta vuonna 2004. Se ohitti Maan löytöhetkellään vain 0,000086 AU (= 13000 km) etäisyydellä planeetan keskipisteestä, eli vähän enemmän kuin yhden Maan säteen etäisyydeltä planeetan pinnasta. 2004 FU:n kiertoaika Auringon ympäri on noin 275 päivää eli 0,75 vuotta.


title: Puerta Jerezin metroasema

text: Puerta Jerez on Sevillan metron linjan 1 asema Casco Antiguon kaupunginosassa Sevillassa. Se on tällä hetkellä lähinnä Sevillan historiallista keskustaa sijaitseva metroasema. Asema tarjoaa vaihtoyhteyden metron ja Metrocentro-raitiotien välillä. Syyskuussa 2009 avattu asema on rakennettu 26.5 metriä maanpinnan alapuolelle ja se on siten metrojärjestelmän syvin.


title: Puerta Jerezin metroasema

text: Vuonna 2011 Puerta Jerez oli linjan 1 vilkkain asema. Sitä käytti yli 1,8 miljoonaa matkustajaa.


title: Lichfieldin piispa

text: Lichfieldin piispa on Englannin kirkon Lichfieldin hiippakunnan piispa.


title: Prado de San Sebastiánin metroasema

text: Prado de San Sebastián on Sevillan metron linjan 1 asema Casco Antiguoin kaupunginosassa Sevillan keskustan tuntumassa. Asema on maanalainen ja se on avattu metron käyttöönoton yhteydessä huhtikuussa 2009. Asemalta on vaihtoyhteys Metrocentro-raitiotiehen sekä Pradon linja-autoasemalta lähteviin busseihin. Tulevaisuudessa Prado de San Sebastiánin aseman on myös tarkoitus tarjota vaihtoyhteys linjan 1 ja suunnitteilla olevan linjan 3 välille.


title: John Cutler

text: John Charles Cutler (29. kesäkuuta 1915 Cleveland, Ohio – 8. helmikuuta 2003 Pittsburgh, Pennsylvania) oli yhdysvaltalainen lääkäri. Hänen johtamissaan projekteissa tartutettiin guatemalalaisiin ja yhdysvaltalaisiin koehenkilöihin sukupuolitauteja. Osa tutkimuksista tuli julkiseen tietoon vasta muutama vuosi Cutlerin kuoleman jälkeen.


title: John Cutler

text: Cutler syntyi Clevelandissa Ohion osavaltiossa. Hän valmistui lääketieteen opinnoistaan vuonna 1941 ja työskenteli sen jälkeen Yhdysvaltain terveysministeriön alaisessa United States Public Health Service -jaostossa. Heti uransa alusta asti Cutler työskenteli seksitautien ehkäisemisen ja hoitamisen parissa. Yhdysvaltojen lisäksi hän johti projekteja Guatemalassa ja Intiassa.


title: John Cutler

text: Cutler oli mukana syyskuussa 1943 alkaneessa tutkimuksessa, jossa Indianassa sijaitsevan Terre Hauten liittovaltion vankilan vangeille yritettiin tartuttaa tippuria, jotta sen hoitoa voitaisiin tutkia. Vangeille tarjottiin 100 dollaria tutkimukseen osallistumisesta. Tartuntoja ei kuitenkaan saatu tehokkaasti aikaan, ja tutkimus lopetettiin seuraavana vuonna. Siihen oli osallistunut 241 vankia.


title: John Cutler

text: Guatemalan kuppakokeissa vuosina 1946–1948 yli tuhanteen sotilaaseen, vankiin ja psykiatrisen sairaalaan potilaaseen tartutettiin seksitauteja muun muassa rokotteilla. Kaikki sairastuneet eivät saaneet hoitoa, eivätkä koehenkilöt olleet antaneet tietoon perustuvaa suostumusta osallistumisestaan. Tutkimusta ei julkaistu, ja se tuli yleiseen tietoon vasta vuonna 2010.


title: John Cutler

text: Yhdysvalloissa Cutler oli mukana johtamassa Tuskegeen koetta. Tutkimuksessa seurattiin kuppaa sairastavia afroamerikkalaisia miehiä, joille ei annettu hoitoa, vaikka sitä olisi muuten ollut saatavilla. Osa koehenkilöistä kuoli sairauteen.


title: John Cutler

text: Vuonna 1967 Cutlerista tuli kansainvälisen terveyden professori Pittsburghin yliopistossa. Professorina ollessaan hän muun muassa hankki rahoitusta terveysprojektiin Länsi-Afrikassa.


title: Halikon sairaala

text: Halikon sairaala on psykiatrinen sairaala Halikon Märynummella Salossa. Sairaala sai alkunsa, kun Märynummen sotilaskasarmi muutettiin Halikon piirimielisairaalaksi 1926. Vuodesta 1949 sairaalan nimi oli Halikon piirisairaala ja vuodesta 1978 nimenä on ollut Halikon sairaala. Sairaalan päärakennuksen on suunnitellut arkkitehti Axel Mörne.


title: Halikon sairaala

text: Vuoden 2011 alussa sairaalassa oli hoidossa noin 60 psykiatrista potilasta. Sairaalan lakkauttamista ja sen rakennusten myyntiä on esitetty.


title: Halikon sairaala

text: Sairaalan rakennuksissa on lokakuussa 2015 käynnistetty pakolaisten vastaanottokeskus.


title: Halikon sairaala

text: Sairaalan lähellä Vaskiontien varressa on vuonna 1932 perustettu Halikon sairaalan hautausmaa. Hautausmaalla on paikalla vuonna 1918 teloitettujen punakaartilaisten muistoksi vuonna 1940 pystytetty Punaisten muistomerkki.


title: Suomen tieteellinen kirjastoseura

text: Suomen tieteellinen kirjastoseura (STKS) on kirjasto- ja tietopalvelun asiantuntijayhdistys. Sen jäseninä on ennen kaikkea korkeakoulu- ja tutkimuskirjastojen kirjastoammattilaisia.


title: Suomen tieteellinen kirjastoseura

text: STKS järjestää kirjastoalan tiedotusta ja koulutusta sekä edistää kirjasto- ja tietopalvelualan tutkimusta. Pääosa seuran toiminnasta tapahtuu työryhmissä, joita ovat esimerkiksi informaatiolukutaidon, kirjastojuridiikan, taidekirjastojen ja tietoaineistojen erityiskysymysten työryhmät.


title: Suomen tieteellinen kirjastoseura

text: Seura julkaisee Signum-lehteä.


title: Suomen tieteellinen kirjastoseura

text: Seuralla on jäseniä noin 700. Seura on perustettu vuonna 1929, ja se on mm. IFLAn (International Federation of Library Associations and Institutions), LIBERin (Ligue des Bibliothèques Européennes de Recherche - Association of European Research Libraries) ja EBLIDAn (European Bureau of Library, Information and Documentation Associations) jäsenjärjestö.


title: Anguillan lippu

text: Anguillan lippu on Anguillan tunnus. Lipun mittasuhteet ovat 2:3. Lippu on otettu käyttöön 30. toukokuuta 1990. Lipussa on tummansinisellä pohjalla "Union Jack" sekä Anguillan vaakuna, jonka kolme oranssia delfiiniä kuvaavat kestävyyttä, voimaa ja yhtenäisyyttä. Niiden ympyränmuotoinen liikerata edustaa jatkuvuutta. Valkoinen tausta puolestaan edustaa rauhallisuutta vaakunan tyviön turkoosin värin symboloidessa Karibianmerta.


title: San Bernardon asema

text: San Bernardo on rautatie- ja metroasema Nerviónin kaupunginosassa Sevillassa. Asema on Sevillan metron linjan 1 sekä Cercanías Sevilla -lähijunien linjojen C-1, C-4 ja C-5 käytössä. Lisäksi Cadizin, Almerían ja Jaenin suuntiin matkaavat Media Distancia -kaukojunat pysähtyvät asemalla. San Bernardon asemalta on myös vaihtoyhteys Metrocentro-raitiotiehen sekä linja-autoihin. Metro- ja rautatieasema ovat molemmat maanalaisia ja niitä yhdistää maanalainen käytävä. Rautatieasema on avattu vuonna 1992 ja metroasema metron käyttöönoton yhteydessä huhtikuussa 2009.


title: San Bernardon asema

text: Vuonna 2011 San Bernardo oli metrolinjan 1 toiseksi vilkkain asema. Sitä käytti 1 324 314 matkustajaa.


title: Ruissalo (Hamina)

text: Ruissalo on Haminan kaupunginosa keskustan länsipuolella. Maakirjakyläjaotuksessa Ruissalo oli Poitsilan maakirjakylän pohjoisosa, joka jäi Vehkalahden kuntaan kun muu Poitsila liitettiin Haminaan. Ruissalo kuului Vehkalahden kuntaan vuoden 2003 Haminan ja Vehkalahden kuntaliitokseen saakka. Ruissaloa ei vuoden 2003 kuntaliitoksen yhteydessä enää yhdistetty muuhun Poitsilaan, vaan se on säilynyt omana erillisenä kyläyksikkönään, johon oli ennättänyt muodostua Ruissalon taajama, Vehkalahden kunnan kehitettyä sitä voimakkaalla kädellä 1970-luvulta lähtien.


title: Ruissalo (Hamina)

text: 1800-luvulla Ruissalo oli Poitsilan kartanon osa, mutta siitä muodostui oma erillinen kartanonsa Bruunien suvun eräälle haaralle. Myöhemmin, vävyn kautta, Ruissalon kartano päätyi Meruksen suvulle. Meruksen kartano eli koko Ruissalo myytiin sittemmin Vehkalahden kunnan omistukseen.


title: Ruissalo (Hamina)

text:
Ruissalossa on mm. vesitorni, päiväkoti, esikoulu, kirjasto, nurmi- ja hiekkakenttä, ala- ja yläkoulu, uima-, liikunta- ja jäähalli.
Yläkoulu purettiin kesällä 2009 sen homehduttua. Noin puolentoista vuoden jälkeen saatiin rakennettua uusi yläkoulu. Yläkoulun remonttiin kuului myös alakoulun peruskorjaaminen ja yhdistäminen yläkouluun, ja nykyään koulut ovat samaa rakennusta.


title: Caymansaarten lippu

text: Caymansaarten lippu on Caymansaarten tunnus. Lipun mittasuhteet ovat 1:2. Lippu on otettu käyttöön 24. marraskuuta 1988. Lipussa on Britannian lippu ja saarten vaakuna. Vaakunassa on teksti "He hath founded it upon seas" (Hän perusti sen meren päälle), mikä kunnioittaa saarten alkuperää. Vaakunassa on myös kolme tähteä, jotka kuvaavat Caymansaarten kolmea saarta. Vaakunassa on myös kilpikonna, ananas ja leijona.


title: Pedro Luís Guido Scarpa

text: Pedro Luís Guido Scarpa (s. 7. helmikuuta 1925 Venetsia) on italialaissyntyinen roomalaiskatolinen piispa. Hänet vihittiin kapusiinien papiksi 26. maaliskuuta 1950 ja nimitettiin angolalaisen Luandan arkkihiippakunnan vihkipiispaksi sekä Cursolan titulaaripiispaksi 22. heinäkuuta 1983. Piispaksi vihkiminen seurasi 16. lokakuuta. Pääkonsekraattorina toimi Eduardo André Muaca, jota avustivat Fortunato Baldelli ja José Francisco Moreira dos Santos.


title: Pedro Luís Guido Scarpa

text: Scarpa sai 26. maaliskuuta 1990 nimityksen Ndalatandon hiippakunnan piispaksi, jona hän toimi, kunnes jäi eläkkeelle 23. heinäkuuta 2005.


title: Turks- ja Caicossaarten lippu

text: Turks- ja Caicossaarten lippu on Turks- ja Caicossaarten tunnus vaakunan ohella. Lipun mittasuhteet ovat 1:2. Lippu on otettu käyttöön 7. marraskuuta 1968. Lipussa on Britannian lippu ja saarten vaakuna. Vaakunassa on jättiläiskotilo, langusti ja tynnyrikaktus.


title: Ampumahiihto talviolympialaisissa 2014

text: Ampumahiihdossa kilpailtiin Sotšin 2014 talviolympialaisissa 9. – 22. helmikuuta Sotšin maasto- ja ampumahiihtokeskuksessa. Yleisöä mahtui 7 500 henkilöä.


title: Ampumahiihto talviolympialaisissa 2014

text: Tapahtumia oli 11, joista viisi oli miehille ja viisi naisille. Näiden lisäksi käytiin olympialaisissa ensimmäistä kertaa sekaviestikilpailu, jossa jokaisessa joukkueessa kilpaili kaksi naista ja kaksi miestä.


title: Huulikot

text: Huulikot eli vanhemmalta nimeltään paksuhuulikalat (Odacidae) on ahvenkaloihin kuuluva kalaheimo. Heimon lajeja tavataan Tyynestä merestä Australian ja Uuden-Seelannin lähistöltä.


title: Huulikot

text: Huulikkojen heimoon kuuluu lähteestä riippuen 8–12 laji neljässä suvussa. Kooltaan lajit ovat suurimmillaan noin 40–cm pitkiä. Huulikkolajien ruumiinrakenne vaihtelee, osa muistuttaa papukaijakaloja, kun taas esimerkiksi putkisuuhuulikko ("Siphonognathus argyrophanes") on pitkulainen ja suu on pitkä ja putkimainen. Lajeille tyypillistä on usein kirkasväriset pienet tai keskikokoiset suomut, pitkä selkäevä, suora pyrstöevä ja papukaijakalojen tavoin yhteenkasvaneet hampaat.


title: Huulikot

text: Huulikkolajit elävät lauhkeissa vesissä Austarlian ja Uuden-Seelannin rannikon tuntumassa. Ne viihtyvät vesikasvillisuuden seassa matalahkoissa vesissä.


title: Wild Frontier

text: Wild Frontier on Gary Mooren vuonna 1987 julkaisema rock-albumi. Bonuskappaleet


title: Jean-Claude Rembanga

text: Jean-Claude Rembanga (s. 6. lokakuuta 1955) on keskiafrikkalainen roomalaiskatolinen piispa. Hänet vihittiin papiksi 27. heinäkuuta 1986 ja nimitettiin Bambarin hiippakunnan koadjuuttoripiispaksi 10. kesäkuuta 1995. Piispaksi vihkiminen seurasi 29. lokakuuta. Pääkonsekraattorina toimi Joachim N'Dayen, jota avustivat Diego Causero ja Michel Marie Joseph Maître.


title: Jean-Claude Rembanga

text: Rembangasta tuli 29. helmikuuta 1996 Bambarin piispa, jona hän toimi, kunnes erosi tehtävistään 6. marraskuuta 2004.


title: Alvastran luostari

text: Alvastran luostari on entinen sistersiläisluostari Ombergin juurella Ödeshögin kunnassa Ruotsissa. Sen perustivat 1143 ranskalaisen Clairvaux'n luostarin munkit, ja se oli Nydalan luostarin ohella Pohjolan ensimmäinen sistersiläisluostari. Alvastra vuorostaan perusti munkkiluostarit Varnhem, Julita ja Gudsberga, ja Alvastran apotti toimi lisäksi ajoittain Askebyn, Vretan ja Risebergan luostarien isäapottina. Luostarielämä jatkui todennäköisesti keskeytyksettä siihen asti kunnes se lakkautettiin noin 1530 uskonpuhdistuksen yhteydessä. Sen rakennuskiviä käytettiin jo 1544 Vadstenan linnan rakentamiseen, ja nykyisin kirkosta ja muista luostarirakennuksista on jäljellä ainoastaan rauniot.


title: Jorge Pulido

text: Jorge Pulido Mayoral (s. 8. huhtikuuta 1991) on espanjalainen jalkapalloilija. Hänen pelipaikkansa on keskuspuolustaja. Hän edustaa Real Madrid Castillaa.


title: Thibaut Courtois

text: Thibaut Nicolas Marc Courtois (s. 11. toukokuuta 1992) on belgialainen jalkapallomaalivahti. Hän edustaa Espanjan Primera Divisiónissa pelaavaa Real Madridia ja kuuluu Belgian jalkapallomaajoukkueen vakiokalustoon.


title: Thibaut Courtois

text: Courtois pelasi junioritasolla K.R.C. Genkin joukkueessa ja siirtyi aikuisten edustusjoukkueeseen täytettyään 18 vuotta. Hän pelasi avainroolissa joukkueen voittaessa mestaruuden Jupiler Pro Leaguessa. Heinäkuussa 2011 hän siirtyi Englannin Valioliigassa pelaavaan Chelseaan 8 miljoonalla punnalla. Hän lähti välittömästi joukkueeseen siiryttyään lainalle Atlético Madridiin. Pelattuaan kolme kautta kyseisessä joukkueessa, hän voitti Eurooppa-liigan vuonna 2012, Copa del Reyn vuonna 2013 ja Primera Divisiónin mestaruuden vuonna 2014. Hän voitti myös Zamora-palkinnon ollessaan paras maalivahti La Ligassa, hän pelasi vielä joukkueessa kaksi seuraavaa kautta. Courtois palasi Chelseaan Heinäkuussa 2014, Hänen snsimmäisellä kaudellaan hän oli joukkueen mukana voittamassa Englannin liigacupin ja Englannin Valioliigan mestaruuden. Kaksi vuotta myöhemmin, hän voitti kultaiden käsineen palkinnon Chelsean voittaessa jälleen mestaruuden. Myöhemmin hän siirtyi Real Madridiin 35 miljoonalla punnalla. Hänestä tuli eniten maksettu maalivahti La Ligassa, ohittaen häntä edeltäneen Jan Oblakin.


title: Thibaut Courtois

text: Courtois teki hänen ensiesiintymisensä maajoukkueessa Lokakuussa 2011, hänestä tuli samalla nuorin maajoukkueessa esiintynyt pelaaja. Hän on pelannut maajoukkueessa yli 60 ottelua joissa hän on päästänyt 43 maalia ja pelannut 29 nollapeliä. Hän on pelannut maajoukkueessa vuoden 2014 maailmanmestaruuskilpailuissa, vuoden 2016 Euroopan-mestaruuskilpailuissa ja vuoden 2018 maailmanmestaruuskilpailuissa jossa hän voitti kultaisen käsineen palkinnon ollessaan turnauksen paras maalivahti.


title: Thibaut Courtois

text: Courtois aloitti ammattilaisuransa Genkissä, jossa hän pelasi ensimmäisen ottelunsa vuonna 2009. Hän pelasi 30 liigaottelua Genkin voittaessa Belgian-mestaruuden kaudella 2010–2011. Vuonna 2011 hän siirtyi yhdeksän miljoonan euron siirtosummalla Chelseaan. Hän ei ehtinyt pelata lontoolaisseurassa otteluakaan, vaan siirtyi heti lainalle espanjalaiseen Atlético Madridiin. Kaudella 2011–2012 hän pelasi Eurooppa-liigassa 15 ottelua, myös voittoisan finaalin Athletic Bilbaota vastaan. Hän voitti 2012 myös UEFA Super Cupin. Hän voitti Espanjan cupin kaudella 2012–2013 ja Espanjan-mestaruuden 2013–2014. Hän pelasi Atlético Madridissa kaikkiaan kolme kautta pelaten jokaisella kaudella 37 liigaottelua. Hän päästi liigassa yhteensä 94 maalia ja pelasi 56 nollapeliä.


title: Thibaut Courtois

text: Courtois palasi Chelseaan kaudeksi 2014–2015. Hän pelasi mestaruuteen päättyneellä avauskaudellaan 32 liigaottelua. Liigacupissa hän pelasi kaksi ottelua Chelsean voittaessa mestaruuden. Kaudella 2015–2016 hän oli nivelkierukan repeytymän vuoksi lähes kolme kuukautta sivussa. Kaudella 2016–2017 hän pelasi 36 valioliigaottelua Chelsean voittaessa mestaruuden. Seuraavalla kaudella hän pelasi 35 liigaottelua. FA Cupissa hän pelasi vain loppuottelun, jossa Chelsea voitti Manchester Unitedin 1–0. Kaikkiaan hän on pelannut Chelseassa neljän kauden aikana 126 liigaottelua, joissa hän on päästänyt 121 maalia ja pelannut 49 nollapeliä.


title: Thibaut Courtois

text: Elokuussa 2018 Real Madrid ilmoitti hankkineensa Courtoisin maalilleen kuuden vuoden sopimuksella.


title: Thibaut Courtois

text: Courtois pelasi ensimmäisen juniorimaaottelun vuonna 2009, jolloin hän edusti Belgian alle 18-vuotiaiden maajoukkuetta. Aikuisten maajoukkueessa Courtois debytoi ystävyysottelussa Ranskaa vastaan 15. marraskuuta 2011. Ensimmäisen arvokilpailujen karsintaottelunsa hän pelasi Walesia vastaan syyskuussa 2012.


title: Thibaut Courtois

text: Courtois edusti Belgiaa vuoden 2014 MM-kilpailuissa. Hän pelasi puolivälieriin edenneen Belgian kaikki viisi ottelua. Vuoden 2016 EM-kilpailuissa hän pelasi niin ikään Belgian kaikki viisi ottelua. Hän oli Belgian ykkösmaalivahti myös MM-kilpailuissa 2018, joissa Belgia saavutti pronssia. Hän on pelannut lokakuun 2018 loppuun mennessä 68 maaottelua, mikä on belgialaismaalivahtien kaikkien aikojen ennätys.


title: Serafim Shyngo-Ya-Hombo

text: Serafim Shyngo-Ya-Hombo (s. 6. helmikuuta 1945) on angolalainen roomalaiskatolinen piispa. Hänet vihittiin kapusiinien papiksi 1. elokuuta 1971 ja nimitettiin Luandan arkkihiippakunnan vihkipiispaksi sekä Aquae in Dacian titulaaripiispaksi 26. maaliskuuta 1990. Piispaksi vihkiminen seurasi 24. kesäkuuta. Pääkonsekraattorina toimi Alexandre do Nascimento, jota avustivat Fortunato Baldelli ja Zacarias Kamwenho.


title: Serafim Shyngo-Ya-Hombo

text: 29. toukokuuta 1992 Shyngo-Ya-Hombo sai nimityksen Mbanza Congon hiippakunnan piispaksi, jona hän toimi, kunnes erosi 17. heinäkuuta 2008.


title: Afrikka, sarvikuonojen maa

text:
Afrikka, sarvikuonojen maa on suomirock-yhtye Eppu Normaalin toukokuussa 1988 julkaistu kappale ja single yhtyeen kymmenenneltä studioalbumilta "Imperiumin vastaisku". Kappale on yksi yhtyeen tunnetuimmista ja menestyneimmistä, ja sitä soitetaan edelleen yhtyeen konserteissa. Kappaleen on säveltänyt ja sovittanut yhtyeen kitaristi Mikko Syrjä, joka on tehnyt kappaleen sanat yhdessä yhtyeen laulajan, Martti Syrjän kanssa.
Singlen b-puolella on kappale ”Viinaa tsat tsat tsaa”, joka julkaistiin myöhemmin vuonna 1991 "Paskahatun paluu" -kokoelmalevyllä.


title: Afrikka, sarvikuonojen maa

text: Single nousi Suomen virallisen listan ensimmäiselle sijalle.


title: San Lorenzo in Panisperna

text:
San Lorenzo in Panisperna on kirkko Viminalis-kukkulalla Roomassa. Perimätiedon mukaan arkkidiakoni Laurentius (italiaksi "San Lorenzo") kärsinyt tällä paikalla 10. elokuuta 258 marttyyrikuoleman.
Tässä kirkossa kerjäsi pyhä Birgitta almuja köyhille. Kun Birgitta kuoli 23. heinäkuuta 1373 hänen ruumiinsa jäi kirkkoon odottamaan kuljetusta Ruotsiin.


title: San Lorenzo in Panisperna

text: Kirkon vanhin historia on hämärän peitossa. Sitä korjattiin 700-luvulla, ja se sai nykyisen ulkomuotonsa korjauksessa 1575–1576, jonka teki Francesco da Volterra. Sisätilat ovat suurelta osin 1700-luvulta, mutta kuoriseinän peittää Pasquale Catin 1585–1589 maalaama monumentaalifresko, joka esittää pyhän Laurentiuksen marttyyrikuolemaa.


title: San Lorenzo in Panisperna

text: Pihalla kirkon edessä on Birgitalle omistettu muistomerkki, jonka on veistänyt 1964 Axel Wallenberg.


title: Harpa

text: Harpa on vuonna 2011 valmistunut Islannin musiikkitalo, joka sijaitsee Reykjavikissa. Rakennuksen on suunnitellut tanskalainen Henning Larsenin toimisto. Julkisivun on suunnitellut tanskalais-islantilainen taiteilija Olafur Eliasson. Rakennus vihittiin käyttöön elokuussa 2011


title: Harpa

text: Rakennushanke oli alkuun yksityinen. Sen takana olivat Landsbankinn-pankki ja sijoitusyhtiö Nýsir. Tarkoitus oli, että ne vuokraisivat rakennusta valtion ja kaupungin kautta eri toimijoille.


title: Harpa

text: Islannin pankkiromahdus kuitenkin aiheutti sen, että hanke pysähtyi puoleksi vuodeksi, ennen kuin valtio ja kaupunki tarttuivat siihen ja jatkoivat hankkeen valmiiksi.


title: Harpa

text: Rakennuksen ulkopuoli on tehty lasitiilistä, joista jokaisessa on ledlamppu, jonka väriä ja kirkkautta voi säätää. Rakennuksen väri vaihtelee valaistuksen mukaan.


title: Harpa

text: Rakennus on ulkoisesti pienempi kuin Helsingin musiikkitalo, jossa tiloista vie osan Sibelius-akatemia. Saliin mahtuu kuitenkin 1 800 henkeä, sata enemmän kuin Helsingissä. Sali on väriltään syvänpunainen. Pääsalin lisäksi on muutama pienempi sali.


title: Harpa

text: Talon kiitosta saaneen akustiikan on suunnitellut Artec-toimisto, joka on suunnitellut myös Lahden Sibeliustalon ja Birminghamin musiikkitalon salit.


title: Harpa

text: Rakennus maksoi 150 miljoonaa euroa.


title: Harpa

text: Rakennuksen valmistuttua siihen tuli mukaan Islannin kansallisooppera, joka oli toiminut 500-paikkaisessa entisessä elokuvateatterissa. Ooppera tekee vuosittain kaksi produktiota, joita esitetään kuusi viikkoa kumpaakin. Muusikot vuokrataan jokaiseen produktioon erikseen.


title: Harpa

text: Sinfoniaorkesteri käyttää rakennusta 90 iltaa vuodessa. Muina iltoina tiloja vuokrataan ulkopuolisille. Johtajalla on myös mahdollisuus suunnitella hankkeita omalla riskillä, kuten on jo ollut viulisti, kapellimestari Maksim Vengerov, joka on kehunut salia yhdeksi maailman parhaista.


title: Harpa

text: Harpan musiikillinen johtaja on Steinum Birna Ragnarsdóttir.


title: Sateenkaaripeippo

text: Sateenkaaripeippo ("Erythrura prasina") on värikäs Kaakkois-Aasiassa esiintyvä paratiisipeippoihin kuuluva lintu.


title: Sateenkaaripeippo

text: Sateenkaaripeippo on 13-15 cm pitkä. Sen väritys vaihtelee jonkun verran. Naaraan värit eivät ole niin kirkkaita kuin koiraan, sekä naaraalla on lyhyempi pyrstö kuin koiraalla.


title: Sateenkaaripeippo

text: Sateenkaaripeipon esiintymiskartta:


title: Beslanin koulukaappauksen muistomerkki

text: Beslanin koulukaappauksen muistomerkki () on muistomerkki Pietarin kaupungissa Venäjällä. Muistomerkki on rakennettu Beslanin kaupungissa vuonna 2004 tapahtuneen koulukaappauksen uhrien muistoksi. Koulukaappauksessa kuoli yli 300 ihmistä. Muistomerkki on valmistettu pronssista.


title: Toiset 48 tuntia

text: Toiset 48 tuntia on vuonna 1990 ensi-iltansa saanut toimintaelokuva ja jatko-osa elokuvalle "48 tuntia". Elokuvan päätähtinä jatkavat Eddie Murphy ja Nick Nolte. Muita elokuvan tähtiä ovat Brion James, Kevin Tighe, Ed O'Ross ja Andrew Divoff. Elokuvan on ohjannut Walter Hill.


title: Toiset 48 tuntia

text: Elokuvan tapahtumat sijoittuvat vuosia ensimmäisen elokuvan jälkeen. Reggie Hammond (Eddie Murphy) on vapautumassa vankilasta. Poliisi Jack Cates (Nick Nolte) yrittää saada Hammondin avukseen selvittämään rikosta, mutta tämä ei suostu ellei Cates palauta hänelle rahoja joita Cates lupasi säilyttää ensimmäisen elokuvan lopussa. Heidän täytyy löytää huumelordi, joka kutsuu itseään nimellä ”Ice Man”. Heillä on jälleen vain 48 tuntia aikaa ratkaista rikos ja pysäyttää huumelordi.


title: Toiset 48 tuntia

text: Hammond nousee vankilan edestä bussiin joka joutuu moottoripyöräjengiläisten hyökkäyksen kohteeksi. Yksi jengiläisistä on Richard "Cherry" Ganz jonka veljen Albert Ganzin Jack Cates ampui ensimmäisen elokuvan lopussa.


title: Toiset 48 tuntia

text: "Video-oppaassa" vuodelta 1994 "Toiset 48 tuntia" saa kaksi tähteä viidestä, mikä vastaa sanallista arviota ”keskinkertainen”.


title: Surun puu

text: Surun puu () on muistomerkki Beslanin kaupungissa Venäjällä. Muistomerkki on rakennettu Beslanin koulukaappauksessa kuolleiden muistoksi. Koulukaappauksessa kuoli yli 300 ihmistä. Pronssisen muistomerkin valmistivat venäläiset veistäjät Alanom Kornajevym ja Zaurbekom Dzanagovym. Muistomerkki valmistui vuonna 2005. Surun puu on 9 metriä korkea.


title: Ramzi Garmou

text: Ramzi Garmou (s. 5. helmikuuta 1945) on iranilainen kaldealaiskatolinen arkkipiispa. Hänet vihittiin papiksi 13. tammikuuta 1977 ja nimitettiin Teheranin arkkihiippakunnan koadjuuttoriarkkipiispaksi 5. toukokuuta 1995. Garmoun konsekroi piispaksi Youhannan Semaan Issayin ja Thomas Meramin avustama Raphaël I Bidawid 25. helmikuuta 1996.


title: Ramzi Garmou

text: Garmousta tuli 7. helmikuuta 1999 Teheranin arkkipiispa.


title: Mariadas Kagithapu

text: Mariadas Kagithapu (7. syyskuuta 1936 – 26. helmikuuta 2018) oli intialainen roomalaiskatolinen arkkipiispa. Hän kuului Pyhän Frans Salesilaisen lähetyssaarnaajiin. Hänet vihittiin papiksi 10. kesäkuuta 1961 ja nimitettiin Gunturin hiippakunnan piispaksi 19. joulukuuta 1974. Duraisamy Simon Lourdusamy konsekroi Kagithapun piispaksi Saminini Arulappan ja Ignatius Gopun avustamana 5. toukokuuta 1977.


title: Mariadas Kagithapu

text: Kagithapu sai 10. syyskuuta 1982 nimityksen Visakhapatnamin piispaksi, jonka virkaan hänet asetettiin 26. tammikuuta 1983. Hiippakunnasta tuli arkkihiippakunta 16. lokakuuta 2001 ja Kagithapusta tämän muutoksen myötä arkkipiispa.


title: Innayya Chinna Addagatla

text: Innayya Chinna Addagatla (s. 2. toukokuuta 1937) on intialainen roomalaiskatolinen piispa. Hänet vihittiin papiksi 4. tammikuuta 1965 ja nimitettiin Nalgondan hiippakunnan piispaksi 17. huhtikuuta 1989. Piispaksi vihkiminen seurasi 29. kesäkuuta. Pääkonsekraattorina toimi Mariadas Kagithapu, jota avustivat Saminini Arulappa ja John Mulagada.


title: Innayya Chinna Addagatla

text: Addagatla sai 1. heinäkuuta 1993 uuden nimityksen Srikakulamin hiippakunnan piispaksi.


title: Joji Govindu

text: Joji Govindu (s. 3. toukokuuta 1944) on intialainen roomalaiskatolinen piispa. Hänet vihittiin papiksi 26. joulukuuta 1969 ja nimitettiin Nalgondan hiippakunnan piispaksi 21. huhtikuuta 1997. Piispaksi vihkiminen seurasi 24. kesäkuuta. Pääkonsekraattorina toimi Saminini Arulappa, jota avustivat Thumma Bala ja Innayya Chinna Addagatla.


title: Thumma Bala

text: Thumma Bala (s. 24. huhtikuuta 1944) on intialainen roomalaiskatolinen arkkipiispa. Hänet vihittiin papiksi 21. joulukuuta 1970 ja nimitettiin Warangalin hiippakunnan piispaksi 17. marraskuuta 1986. Piispaksi vihkiminen seurasi 12. maaliskuuta 1987. Pääkonsekraattorina toimi Saminini Arulappa, jota avustivat Alphonsus Beretta ja Joseph S. Thumma.


title: Thumma Bala

text: Bala sai 12. maaliskuuta 2011 nimityksen Hyderabadin arkkipiispaksi, ja hänet asetettiin tähän virkaan 5. toukokuuta.


title: Jan (kirjasarja)

text: Jan (kirjasarja) on tanskalaisten Carlo Andersenin ja Knud Meisterin lähinnä vähän isommille lapsille ja varhaisnuorille kirjoitettu poikien seikkailusarja. Tanskaksi "Salapoliisi Jan"-sarjan kirjoja ilmestyi 81 vuosina 1942–1964 , mutta vain 12 on suomennettu 1976 ja 1977.


title: Jan (kirjasarja)

text: Jan-kirjoissa joutuvat vaarallisiin seikkailuihin ystävykset "Jan helmer" ja "Erling Krag". Meister ja Andersen kirjoittivat ensimmäisen Jan-kirjan jo 1942, jolloin oli toinen maailmansota ja Tanska Saksan miehittämä. Meister kuoli jo 1970, ja Andersen kirjoitti vielä yksin kaksi Jan-kirjaa. Meister ja Andersen kirjoittivat myös 50-luvulla suomennetut poikien salapoliisiromaanit "Nelitoistavuotias salapoliisi", "Käykää päälle, pojat" ja "Nuoret salapoliisit: jännityromaani nuorille".


title: Joseph Kariyil

text: Joseph Kariyil (s. 11. tammikuuta 1949) on intialainen roomalaiskatolinen piispa. Hänet vihittiin papiksi 19. joulukuuta 1973 ja nimitettiin Punalurin hiippakunnan piispaksi 12. maaliskuuta 2005. Piispaksi vihkiminen seurasi 3. toukokuuta. Pääkonsekraattorina toimi Mathias Kappil, jota avustivat Stanley Roman ja Vincent Samuel.


title: Joseph Kariyil

text: Kariyil sai 8. toukokuuta 2009 nimityksen Cochinin piispaksi. Hänet asetettiin virkaan 5. heinäkuuta.


title: Difenyylimetaani

text: Difenyylimetaani eli bentsyylibentseeni (CH) on orgaaninen yhdiste, jossa metaaniin on liittynyt kaksi fenyyliryhmää. Difenyylimetyyliryhmää nimitetään yleisemmin bentshydryyliksi.


title: Difenyylimetaani

text: Difenyylimetaania valmistettiin ensimmäisen kerran vuonna 1871 bentsyylikloridin ja bentseenin välisellä reaktiolla sinkin tai kupari(I)oksidin läsnä ollessa. Kyseisellä Friedel–Crafts-reaktiolla yhdistettä tuotetaan nykyäänkin teollisesti, joskin katalyyttinä käytetään tyypillisesti alumiinikloridia, joskus myös rikkihappoa tai polyfosforihappoja tai muita happokatalyyttejä. Difenyylimetaania voidaan tuottaa myös bentseenin ja bentsaldehydin välisellä reaktiolla.


title: Difenyylimetaani

text: Difenyylimetaani voi reagoida sekä alifaattisen että aromaattisen yhdisteen tavoin. Yhdistettä voidaan käyttää synteettisen kemian lähtöaineena esimerkiksi hapettamalla hapen ja kromi- tai typpihapon avulla saadaan bentsofenonia ja katalyyttisellä vetypelkistyksellä disykloheksyylimetaania. Difenyylimetaanilla on kurjenpolvien kaltainen tuoksu minkä vuoksi sitä käytetään hajusteena saippuoissa. Muita käyttökohteita yhdisteellä on muun muassa polymeeri- ja väriaineteollisuudessa.


title: Philip Dunne

text: Philip Dunne (11. helmikuuta 1908 New York, New York – 2. toukokuuta 1992 Malibu, Kalifornia) oli yhdysvaltalainen elokuvakäsikirjoittaja.


title: Philip Dunne

text: Dunne oli Oscar-ehdokkaana elokuvista "Vihreä oli laaksoni" ("How Green Was My Valley", 1941) ja "Daavid ja Batseba" ("David and Bathsheba", 1951). Hänen muihin elokuviinsa kuuluvat muun muassa "Näin hänen kuolevan" ("The Robe", 1953) ja "Sinuhe, egyptiläinen" ("The Egyptian", 1954). Dunne myös ohjasi elokuvia. Hänen ohjaustöihinsä kuuluu muun muassa vuonna 1965 valmistunut "Agenttien verkossa" ("Blindfold"), jonka hän myös käsikirjoitti.


title: Philip Dunne

text: Dunne on saanut tähden Hollywood Walk of Famelle.


title: Sininaamapeippo

text: Sininaamapeippo ("Erythrura trichroa") on Kaakkois-Aasiassa ja osassa Australian pohjoisosia ja sen pohjoisella puolella olevilla saarilla esiintyvä paratiisipeippoihin kuuluva lintu.


title: Sininaamapeippo

text: Sininaamapeipolla on nimensä mukaisesti sininen naama sekä punainen pyrstö. Muuten lintu on pääosin vihreä. Sininaamapeippo on noin 12 cm pitkä.


title: Sininaamapeippo

text: Sininaamapeipon esiintymiskartta:


title: Hamidou Raïs

text: Hamidou Raïs (k. 17. kesäkuuta 1815) oli algerialainen barbereskikaappari. Hän saavutti niin sanotuissa barbareskivaltioissa legendaarisen aseman toiminnallaan vääräuskoisia vastaan, mutta sai surmansa Yhdysvaltain laivaston osaston hyökättyä hänen laivaansa vastaan 17. kesäkuuta 1815 toisen barbreskisodan alussa.


title: Hamidou Raïs

text: Hänen mukaansa on nimetty lähiö Algerissa.


title: Hamidou Raïs

text: Hamidou syntyi luultavasti 1770-luvulla Algerissa. Hänen isänsä oli räätäli. Joidenkin lähteiden mukaan tunnettu barbareski ”Ham-man” oli hänen veljensä Tchelbi Raïs. Hamidou oli merellä 1780-luvulta lähtien, ja jo vuoteen 1797 mennessä hänellä oli komennossaan oma pieni alus. Aiemmin sinä vuonna hän oli kaapannut Tunisissa yhden genovalaisen, yhden venetsialaisen ja kaksi napolilaista alusta. Algerian julistettua sodan Ranskalle vuonna 1798 Hamidou valtasi ranskalaisen tehtaan El Kalassa lähellä Algerian ja Tunisian rajaa. Myöhemmin hän ryösteli Provencen rannikkoa. Seuraavien kahden vuoden aikana Hamidou ja hänen miehistönsä keräsivät ryöstösaaliina noin puoli miljoonaa frangia. Algerian tehdessä rauhan Napoleonin kanssa Hamidou oli Algerian eniten tienanneita barbareskeja. Palkinnoksi hänet määrättiin 44-tykkisen fregatti "Mashoudan" kapteeniksi. Laivasta tuli Hamidoun lippulaiva hänen loppuelämänsä ajaksi.


title: Hamidou Raïs

text: Vuonna 1805 Hamidou otti vangeiksi useita napolilaisia, amerikkalaisen kuunarin 58-henkisen miehistön ja portugalilaisen fregatti "Swanin" 282 miehistön jäsentä. Vuoteen 1815 mennessä Algeria oli joutunut sotaan Portugalin, useiden italialaisten valtioiden, Alankomaiden, Espanjan, Preussin, Tanskan ja Venäjän kanssa. Algeriaa hallinneen deyn palkintoja varten pidetyn kirjanpidon mukaan Hamidou toi Algeriaan vuosien 1812 ja 1815 välillä ryöstösaalista lähes kahden miljoonan frangin arvosta. Hän varoi hyökkäämistä Ranskan ja Ison-Britannian laivoja vastaan; pääkohteita olivat heikompien maiden, kuten Kreikan, Tanskan, Ruotsin ja Yhdysvaltojen laivat.


title: Hamidou Raïs

text: Yhdysvaltain ja Iso-Britannian välisen vuoden 1812 sodan aikana algerialainen fregatti, mahdollisesti Hamidoun lippulaiva "Mashouda" kaapasi yhdysvaltalaisen priki "Edwinin". Sota päättyi rauhaan 1814, ja amerikkalaiset päättivät tämän jälkeen lopettaa barbareskien hyökkäykset heitä vastaan. Presidentti James Madison kirjoitti uhkauskirjeen Algerian deylle ja lähetti sotalaivajoukon kuljettamaan sitä. Kirjettä kuljettanut saattue kohtasi 17. kesäkuuta 1815 Hamidoun "Mashoudan" Cabo de Gatassa. Hamidou oli tuolloin ollut parin viikon purjehduksella Espanjan rannikolla. "Mashoudan" lisäksi mukana oli ollut Hamidoun portugalilaisilta aiemmin kaappaama fregatti "Estedio", mutta hän oli lähettänyt sen tiedustelemaan kauemmas rannikolle.


title: Hamidou Raïs

text: Amerikkalaiset päättivät vallata "Mashoudan" ja pääsivät sen lähelle, sillä Hamidou luuli heitä ystävällismielisiksi briteiksi. Seuranneessa yhteenotossa hän haavoittui ensin puunsäleestä, mutta jatkoi komentojen antamista laivan kannella. Amiraali Hamidou sai surmansa kun amerikkalainen laiva ajoi "Mashoudan" viereen ja tuhosi suuren osan sen kantta yhteislaukauksella. "Mashoudan" miehistö heitti kapteeninsa ruumiin mereen, jottei se päätyisi vääräuskoisten käsiin.


title: Hamidou Raïs

text: Hamidoun menestyksen takia useat algerialaiset runoilijat tekivät hänestä runoja, joissa kuvattiin myös hänen ulkonäköään. Runojen mukaan Hamidou oli keskikokoinen, vaaleahiuksinen ja sinisilmäinen, mikä ei ole tavatonta Algeriassa. Hänellä oli ajettu parta, mutta hän kasvatti suuria viiksiä. Algeriassa toimineen brittiläisen konsulin tytär Elizabeth Blanckley kuvaili häntä komeaksi. Hänen mukaansa Hamidou ei myöskään noudattanut Koraania kovin tiukasti, sillä hän joi satunnaisesti alkoholia. Hamidoun vankina ollut italialainen runoilija Filippo Pananti kuvaili Hamidoua ystävälliseksi ja teräväksi mutta toisaalta pöyhkeäksikin. Hamidoun yksityiselämästä tiedetään vähän, mutta vuonna 1810 hän kaappasi Tunisissa laivan, jolla olleista neljästä mustasta naisesta yksi annettiin hänen käyttöönsä.


title: Kassem G

text: Kassem Gharaibeh, tunnetaan paremmin nimellä Kassem G, on yhdysvaltalainen koomikko ja näyttelijä, joka tunnetaan parhaiten internetsarjoistaan "California On" ja "Going Deep". Toukokuussa 2012 hänen YouTube -kanavallaan oli 2 miljoonaa seuraajaa, ja hänen profiilissaan oltiin vierailtu liki 304 miljoonaa kertaa.


title: Kassem G

text: Juuriltaan jordanialais-egyptiläinen Kassem muutti pikkulapsena Yhdysvaltoihin. Hän alkoi harjoittaa stand up -komiikkaa vuonna 2006 ja ryhtyi lataamaan esiintymisiään YouTube-kanavalleen vuonna 2008. Hän on kaikkien aikojen seuratuimpien YouTube-käyttäjien listalla sijalla 14. Lisäksi hän on palvelun kahdeksanneksi seuratuin koomikko. Nykyään hän on merkittävä kyky losangelesilaisessa yhtiössä Maker Studios, joka keskittyy enimmäkseen verkkomedian esiintyjiin.


title: Kassem G

text: Sarjassa "Going Deep" Kassem haastattelee apaattisena aikuisviihdenäyttelijöitä ja pilkkaa näitä sarkasmin avulla. Hänen haastateltavinaan ovat olleet muun muassa Lisa Ann, Ron Jeremy, Kimber James ja Asa Akira. Usein Kassemin kommentit ovat myös suoranaisen ilkeitä.


title: Kassem G

text: Sarjassa "California On" Kassem haastattelee kalifornialaisia mielestään tärkeistä ja ajankohtaisista asioista, kuten esimerkiksi Osama bin Ladenista ja Justin Bieberistä.


title: Kassem G

text: Kassemilla on myös neliosainen sarja nimeltä "Street Music", jossa hän ja koomikko Nice Peter tekevät improvisaatiomusiikkia kadulla näkemistään asioista.


title: Kimber James

text: Kimber James (s. 26. huhtikuuta 1988 Miami, Florida, Yhdysvallat) on transsukupuolinen aikuisviihdenäyttelijä. Hän on transnainen, joka on korjannut sukupuolensa. Vuonna 2010 hän voitti "AVN Awardin" tittelillä vuoden transsukupuolinen esiintyjä. Hän onkin tällä hetkellä yksi alansa tunnetuimmista transsukupuolisista näyttelijöistä.


title: Kimber James

text: James aloitti uransa pornoalalla peniksellisenä shemale-näyttelijänä tunnetun transesiintyjän Gia Darlingin assistenttina. Hänen debyyttielokuvansa oli "Transsexual Babysitters 4" ja vuonna 2008 Jamesista tuli yhtiön "LA Direct Models" ensimmäinen transsukupuolinen esiintyjä. LA Direct Models on pornoteollisuuden suurin kykyjenvälitystoimisto.


title: Kimber James

text: Toukokuussa 2010 James esiintyi "Maximissa" ja vieraili koomikko Kassem G:n haastateltavana.


title: Kimber James

text: Vuonna 2012 Kimber Jamesille tehtiin sukuelinten korjausleikkaus eli vaginoplastia, ja hän jatkoi aikuisviihdeuraansa omassa studiossaan, Kimber James Productions:ssa.


title: Kimber James

text: Jamesilla on italialaisia, turkkilaisia ja kuubalaisia juuria.


title: Two World Trade Center

text: Two World Trade Center (2 World Trade Center, lyhennettynä 2 WTC) on rakenteilla oleva, New Yorkin Lower Manhattanilla sijaitseva pilvenpiirtäjä, joka on osa New Yorkin uutta World Trade Center-kompleksia. Rakennus tulee sijaitsemaan Greenwich Street -kadulla osoitteessa 200 Greenwich Street. Two World Trade Centerin kattokorkeus tulee olemaan 387 metriä ja kolmijalan muotoinen antenni mukaan luettuna rakennuksen korkeus on 411 metriä. Rakennuksen on suunnitellut englantilainen arkkitehti Norman Foster. Valmistuttuaan Two World Trade Centeristä tulee New Yorkin toiseksi korkein rakennus One World Trade Centerin jälkeen.


title: Two World Trade Center

text: Two World Trade Centerin lisäksi New Yorkin uusi World Trade Center käsittää myös neljä muuta korkeaa rakennusta Greenwich Streetin ja National September 11 Memorial & Museumin ympäristössä. One World Trade Center, Three World Trade Center ja Four World Trade Center ovat 2 WTC:n tavoin rakenteilla. Uusi Seven World Trade Center valmistui uusista rakennuksista ensimmäisenä vuonna 2006.


title: Two World Trade Center

text: New Yorkin alkuperäinen World Trade Center koostui seitsemästä eri rakennuksesta. Niistä korkeimmat olivat arkkitehti Minoru Yamasakin suunnittelemat kaksoistornit One- ja Two World Trade Center, jotka valmistuivat 1970 ja 1971. Sijaintinsa vuoksi One World Trade Centeriä kutsuttiin Pohjoistorniksi ja Two World Trade Centeriä Etelätorniksi. Pohjoistorni oli kattokorkeudeltaan 417 metriä ja katolla ollut radio- ja televisiomasto mukaan luettuna sen korkeus oli 526 metriä. Etelätorni oli 415 metriä korkea, eli Pohjoistornia kaksi metriä lyhyempi. Molempien tornien kerroslukumäärä oli 110 kerrosta. Valmistuttuaan Two World Trade Centeristä tuli New Yorkin toiseksi korkein rakennus One World Trade Centerin jälkeen.


title: Two World Trade Center

text: Alkuperäisessä Two World Trade Centerissä työskenteli noin 25 000 ihmistä päivittäin. Rakennuksessa toimineita yrityksiä olivat muun muassa Morgan Stanley, Verizon Communications ja New Yorkin pörssi. Toimistotilojen lisäksi rakennuksen 107. kerroksessa oli yleisölle avoin näköalatasanne Top of the World.


title: Two World Trade Center

text: 11. syyskuuta 2001 19 kaappaajaa ottivat haltuunsa neljä matkustajalentokonetta Yhdysvalloissa. Yksi kaapatuista koneista oli American Airlinesin lento 11, joka törmäsi One World Trade Centeriin kello 8.46 paikallista aikaa. Kello 9.03 iskeytyi United Airlinesin lento 175 Two World Trade Centeriin. Tapahtuma-aikaan torneissa oli paikalla noin 18 000 työntekijää kummassakin. Kello 9.59 sortui Two World Trade Center ensimmäisenä rakennuksena. One World Trade Center sortui puoli tuntia myöhemmin kello 10.28. Tornien sortumisen syynä on pidetty viranomaisten selvityksen mukaan lentokoneiden törmäyksessä aiheutuneiden valtavien tulipalojen aiheuttamaa vaikutusta rakennusten teräspilareihin ja -rakenteisiin. Rakenteiden paloeriste tuhoutui kuumuudessa ja niiden lujuus sekä kantavuus heikkenivät, mikä aiheutti pilarien vääntymisen ja rakennusten sortumisen. One World Trade Centerissä surmansa sai arvion mukaan 1 460 - 1 530 ihmistä. Two World Trade Centerissä kuolleita oli 630-700, mikä on vähemmän kuin 1 WTC:ssä johtuen pääasiassa siitä, että osa työntekijöistä lähti rakennuksesta ensimmäisen iskun tapahduttua.


title: Two World Trade Center

text:
World Trade Centerin tuhoutumista seurasi julkisuudessa laaja keskustelu World Trade Centerin alueen tulevaisuudesta. Ehdotuksia alueen uudelleenrakentamiseksi alkoi tulla miltei heti iskujen jälkeen. Vuonna 2003 Lower Manhattan Development Corporation järjesti suunnittelukilpailun alueen tulevaisuudesta. Kilpailun voitti arkkitehti Daniel Libeskindin suunnitelma, joka käsitti laajan puistoalueen paikalla, jolla kaksoistornit alun perin sijaitsivat sekä sen ympärillä viisi korkeaa toimistorakennusta.
Vuonna 2006 julkaistiin ensimmäinen arkkitehti Norman Fosterin johtaman arkkitehtitoimisto Foster and Partnersin suunnitelma uudesta Two World Trade Centeristä. Lopullinen suunnitelma saatiin valmiiksi vuoden 2007 aikana. Two World Trade Centerin perustustyöt aloitettiin vuonna 2008. Viralliset rakennustyöt aloitettiin kesäkuussa 2010. Alun perin rakennuksen oli tarkoitus valmistua vuosien 2012-2013 välillä. Vuonna 2011 sen arvioitiin valmistuvan 2015 viimeisenä uuden World Trade Centerin rakennuksista. Kuitenkin syksyllä 2012 ilmoitettiin, että Two World Trade Centerin torniosan rakennustyöt alkavat vasta taloudellisen tilanteen parannuttua. Rakennuksen nykyistä arvioitua valmistumisvuotta ei ole ilmoitettu.


title: Two World Trade Center

text:
Uusi Two World Trade Center tulee käsittämään 88 kerrosta. Rakennuksen neljään pohjakerrokseen rakennetaan tilat kauppakeskukselle. Kerroksista 60 tulee toimistokäyttöön. Kattokorkeus tulee olemaan 387 metrin korkeudessa. Kolmijalkainen kattoantenni mukaan luettuna rakennuksen korkeus tulee olemaan 411 metriä, mikä on neljä metriä vähemmän kuin alkuperäisen Two World Trade Centerin. Rakennuksen julkisivu tulee koostumaan lasista ja teräksestä valmistetuista paneeleista. Two World Trade Centerin yläosa muodostaa timantin muotoisen huipun. Rakennuksen runko jakautuu neljään osaan. Arkkitehtuuriltaan Two World Trade Center edustaa modernismia.
Turvallisuuden parantamiseksi Two World Trade Centerin ytimenä tulee olemaan betonirunko. Rakennukselle aiotaan hakea LEED-luokitusta, joka mittaa rakentamisen ja ylläpidon kustannuksia ja ympäristökuormitusta.


title: Crystal Cathedral

text: Crystal Cathedral () on kirkko Garden Groven kaupungissa Yhdysvalloissa. Alkuperäinen kirkko rakennettiin vuonna 1955. Uutta kirkkoa alettiin rakentaa vuonna 1977 ja se valmistui vuonna 1980. Sen arkkitehtina toimi Philip Johnson. Kirkko maksoi valmistuessaan 18 miljoonaa Yhdysvaltain dollaria. Kirkko edustaa modernia arkkitehtuuria.


title: Crystal Cathedral

text: Roomalaiskatolinen kirkko osti kirkkorakennuksen vuonna 2011 ottaakseen sen käyttöön katedraaliksi nimellä "Christ Cathedral". Viimeinen protestanttinen jumalanpalvelus pidettiin vuonna 2013.


title: Cabo de Gatan taistelu

text: Cabo de Gatan taistelu oli toisen barbareskisodan ensimmäinen meritaistelu, joka käytiin 17. kesäkuuta 1815. Taistelussa Stephen Decaturin komentama Yhdysvaltain laivaston osasto ja Hamidou Raïsin komentama Algerian barbareskien lippulaiva fregatti "Mashoda" ottivat yhteen Cabo de Gatassa lähellä Espanjan rannikkoa. Taistelun päätyttyä algerialaisalus oli vallattu ja Hamidou Raïs saanut surmansa.


title: Cabo de Gatan taistelu

text: Vuoden 1812 sodan sytyttyä Yhdysvaltojen ja Ison-Britannian välille Algerian dey Hadji Ali hyödynsi tilannetta irtisanomalla aiemmin solmitut sopimukset Yhdysvaltojen kanssa ja hyökkäämällä amerikkalaista laivaliikennettä vastaan. Amerikkalaisia laivoja oli vaikea löytää, sillä suuri osa niistä oli jo brittien kaappaamia, mutta kesällä 1812 algerialaiset valloittivat yhdysvaltalaisen prikin "Edwinin" Espanjan rannikolla sen ollessa matkalla Maltalta Yhdysvaltoihin. Laiva tuotiin Algeriin ja sen kymmenhenkinen miehistö pantiin vankilaan.


title: Cabo de Gatan taistelu

text: Sota Britannian ja Yhdysvaltain välillä päättyi Ghentin sopimukseen 24. joulukuuta 1814, minkä jälkeen amerikkalaiset saattoivat keskittyä "Edwinin" tilanteeseen. Yhdysvaltain presidentti James Madison kirjoitti Algerian deylle uhkaavan kirjeen, jota lähti viemään kaksi laivasto-osastoa. Toista niistä komensi Stephen Decatur fregatti "USS Guerrierella" (52 tykkiä). Laivasto-osaston mukana oli myös Yhdysvaltojen uusi Algerin-konsuli William Shaler. Osasto saapui Gibraltarille 15. kesäkuuta 1815 ja kohtasi 17. kesäkuuta Cabo de Gatassa, Espanjan rannikolla, kauppalaivoja väijyneiden ja Hamidou Raïsin komentamien algerialaisten lippulaivan fregatti "Mashodan" (44 tykkiä). Algerialaisten mukana Espanjan rannikolla oli ollut myös priki "Estedio" (22 tykkiä), mutta se oli kohtaamisen aikana tiedustelemassa kauempana.


title: Cabo de Gatan taistelu

text: Algerialaisten laivan "Mashodan" havaitsi ensimmäisenä fregatti "USS Constellationin" (38 tykkiä) tähystäjä 17. päivän aamulla. Algerialaiset purjehtivat Union Jack lipputangossaan, mutta "USS Constellationin" kapteeni Charles Gordon epäili laivaa silti algerialaiseksi. Hän määräsi miehistönsä viestittämään lipuilla "USS Guerrierelle" vihollisen olevan kaakossa. Amerikkalaisten kahdeksan laivaa lähtivät tämän jälkeen hyökkäykseen. Algerialaisten komentaja Raïs luuli aluksia ensin ystävällismielisiksi briteiksi eikä siksi paennut heti. Algerialaiset huomasivat alusten olevan amerikkalaisia vasta, kun "USS Constellation" nosti Yhdysvaltain lipun tankoon. Silloin algerialaiset nostivat kaikki purjeet pakenemista varten. Komentoalus "USS Guerriere" oli jo antanut aiemmin vahingossa merkin muille laivoille, että niiden pitäisi tehdä vastakäännös ja ryhmittyä muodostelmaan. Muut laivat eivät kuitenkaan huomioineet merkkiä, mikä esti "Mashodan" pakenemisen.


title: Cabo de Gatan taistelu

text: "Mashodan" onnistui jättää amerikkalaisten "USS Constellation" taakseen, mutta "USS Guerriere" saavutti sitä, jolloin Hamidou määräsi tekemään täyskäännöksen ja algerialaiset tarkka-ampujat pääsivät tulittamaan "USS Guerrieren" miehistöä. Käännös toi kuitenkin "Mashodan" "USS Constellationin" tykkien ulottuville, ja sen komentaja Gordon määräsi avaamaan tulen. Algerialaiset saivat osumia laivan yläkannelle, ja Hamidou haavoittui puunsäleestä. Hän kuitenkin jatkoi aluksen komentamista kannelta. "Mashoda" vaihtoi jälleen kurssia, jolloin sluuppi "USS Ontario" (29 tykkiä) sai vuorostaan ammuttua täyslaidallisen algerialaisia vastaan. "USS Ontarion" komentaja ei kuitenkaan osannut ennakoida tilannetta ja laiva purjehti "Mashodan" ohi. Muutamaa minuuttia myöhemmin "USS Guerriere" sai myös ammuttua täyslaidallisen vain parinkymmenen metrin päästä. Tykkien osumat tuhosivat "Mashodan" yläkannen ja tappoivat Hamidoun. Useimmat algerialaiset pakenivat laivan sisäosiin, mutta muutamat jatkoivat amerikkalaisten tulitusta musketeilla yläkannelta. Tässä vaiheessa prikitakiloitu sluuppi "USS Epervier" (18 tykkiä) tuli algerialaisten laivan viereen ja ampui usean täyslaidallisen.


title: Cabo de Gatan taistelu

text: Vain noin puoli tuntia kestäneen taistelun jälkeen "Mashoda" antautui ja amerikkalaiset nousivat laivaan. He ottivat 406 vankia, minkä lisäksi noin 30 algerialaista oli kuollut. "Guerrierrella" oli algerialaisten tulituksessa kuollut yksi ja haavoittunut kolme. Lisäksi kolme oli kuollut ja seitsemän haavoittunut yhden laivan tykin räjähtäessä. Kaksi päivää myöhemmin 19. kesäkuuta amerikkalaiset pakottivat toisen algerialaisten aluksen "Estedion" purjehtimaan maihin ja sen miehistön pakenemaan.


title: Varesjärvi (Rovaniemi)

text: Varesjärvi on järvi Rovaniemen eteläosissa. Sinne on istutettu harjusta, planktonsiikaa sekä pohjasiikaa.


title: Koulupuisto

text: Koulupuisto () on Pietarsaaressa sijaitseva noin 1,35 hehtaarin kokoinen puisto ja kasvitieteellinen puutarha Pietarsaaren kaupungin keskustassa.


title: Koulupuisto

text: Nykyisin lähes tuhat kasvilajia käsittävä puutarha on perustettu 1915–1932 Schaumanin suvun lahjoitusvaroin. Puiston yläosassa kasvit on jaettu heimoittain ja käyttötarkoituksittain. Systemaattista osastoa ja keskusaukiota ympäröi englantilaistyyppinen puisto erilaisine puulajeineen.


title: Halsuan perennapuisto

text: Halsuan perennapuisto on Halsualla sijaitseva monivuotisten ruohovartisten puutarhakasvien esittelypuisto. Puisto on perustettu vuosina 1997–2000. Kooltaan 0,7 hehtaarin puistossa on yli 700 erilaista perennalajia tai -lajiketta, mukaan on erityisesti valittu myös vanhoja perinnekasveja.


title: Stanley Roman

text: Stanley Roman (s. 4. kesäkuuta 1941 Punalur) on intialainen roomalaiskatolinen piispa. Hänet vihittiin papiksi 16. joulukuuta 1966 ja nimitettiin Quilonin hiippakunnan piispaksi 16. lokakuuta 2001. Piispaksi vihkiminen seurasi 16. joulukuuta 2001. Pääkonsekraattorina toimi Joseph Gabriel Fernandez, jota avustivat Maria Callist Soosa Pakiam ja Mathias Kappil.


title: Joseph Gabriel Fernandez

text: Joseph Gabriel Fernandez (s. 16. syyskuuta 1925) on intialainen roomalaiskatolinen piispa. Hänet vihittiin papiksi Quilonin hiippakuntaan 19. maaliskuuta 1949 ja nimitettiin saman hiippakunnan piispaksi 30. tammikuuta 1978. Piispaksi vihkiminen seurasi 14. toukokuuta. Pääkonsekraattorina toimi Jerome M. Fernandez, jota avustivat Joseph Kelanthara ja Antony Padiyara.


title: Joseph Gabriel Fernandez

text: Fernandez jäi eläkkeelle 16. lokakuuta 2001.


title: Oslon oopperatalo

text: Oslon oopperatalo on vuonna 2008 valmistunut oopperatalo Oslossa, Norjassa. Rakennuksessa harjoittelee ja esiintyy Norjan kansallisooppera ja -baletti, Den Norske Opera & Ballet. Oopperatalo sijaisee veden äärellä vanhalla satama-alueella. Oopperatalon lasiseinät nousevat vedenrajasta, rakennus itse ulottuu merenpinnan alle. Oopperatalon viistolla katolla voi kävellä ja katsella maisemia.


title: Z – hän elää!

text: Z – hän elää! on ranskalainen poliittinen jännityselokuva vuodelta 1969. Se kertoo osin fiktion keinoin kreikkalaisen poliitikon murhasta. Elokuvan ohjasi Constantin Costa-Gavras, ja se kuvattiin Algeriassa. Elokuva sai parhaan vieraskielisen elokuvan Oscarin, ja se oli ehdokkaana myös parhaan elokuvan Oscariin. Elokuva sai myös BAFTA:n jakaman "Anthony Asquith Award for Film Music" -palkinnon Mikis Theodorakiksen musiikista, jota käytettiin elokuvassa.


title: Z – hän elää!

text: Elokuvan nimessä oleva Z selitetään lopputeksteissä: tämän kirjaimen käyttäminen oli osana absurdia luetteloa asioista, jotka sotilasjuntta kielsi vuoden 1967 vallankaappauksen jälkeen, miesten pitkien hiusten ja Beatlesin ohella.


title: Z – hän elää!

text: "The New York Timesin" kriitikot valitsivat "Z:n" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Yeelen

text: Yeelen on afrikkalainen elokuva vuodelta 1987. Se voitti Cannesissa tuomariston palkinnon.


title: Yeelen

text: Nuori mies Nianankoro ja hänen äitinsä ovat kymmenen vuotta paenneet pojan isän Soman vihaa. Isä on tietäjä, Komon korkeimman yhteisön jäsen, ja pelkää poikansa uhkaavan valta-asemaansa. Äiti on piilotellut poikaansa, mutta nyt pojan on astuttava esiin. Nianankoro ystävystyy kuninkaan kanssa mutta tahtomattaan pettää tätä tämän nuorimman vaimon kanssa. käy ilmi, että Nianankoro on tahtomattaan pettänyt kuningasta tämän nuorimman vaimon Attoun kanssa.


title: Kamal Salibi

text: Kamal Suleiman Salibi () (2. toukokuuta 1929 Beirut, Suur-Libanon – 1. syyskuuta 2011 Beirut, Libanon) oli huomattava libanonilainen historioitsija, Beirutin amerikkalaisen yliopiston (AUB) professori Ammanissa Jordaniassa toimivan "Uskontojen välisen tutkimuksen kuninkaallisen tutkimuslaitoksen" johtaja sitä perustettaessa ja myöhemmin sen kunniapuheenjohtaja. Salibi oli itse uskonnoltaan protestanttinen kristitty.


title: Kamal Salibi

text: Salibi esitti keskustelua herättäneitä näkemyksiä juutalaisten historiasta ensimmäisestä kirjastaan "Missä Raamattu syntyi" (, 1982) lähtien. Hänen mukaansa heprealaisen Raamatun paikannimet viittaavat siihen, että Babylonin pakkosiirtolaisuutta edeltäneen ajan Juuda ja Israel eivät vastoin yleistä käsitystä sijainneetkaan nykyisen Israelin ja Palestiinan alueella vaan paljon etelämpänä, Asirin alueella nykyisen Saudi-Arabian lounaisosassa. Arkeologisia näyttöjä Salibin teorian tueksi ei ole esitetty.


title: Talent Suomi (3. tuotantokausi)

text: Talent Suomen kolmas tuotantokausi alkoi Nelosella 10. syyskuuta 2011. Ohjelman koe-esiintymiset järjestettiin Helsingissä, Tampereella ja Kuopiossa elo-syyskuussa eikä ohjelmassa ollut ikärajaa. Tuomaroinnin hoitivat tänä vuonna Sami Saikkonen, Jaana Saarinen ja Katja Ståhl. Koe-esiintymisissä ei ollut vierailevia tuomareita. Kauden pääpalkinto oli 30 000 euroa.


title: Talent Suomi (3. tuotantokausi)

text: Koe-esiintymiset näytettiin televisiossa syys-lokakuussa. Kauden ensimmäinen jakso oli pääasiassa edellisten vuosien kertausjakso. Varsinaiset koe-esiintymiset näytettiin televisiossa 17. syyskuuta alkaen. Toisessa jaksossa oltiin Tampereella, kolmannessa Kuopiossa ja viimeisissä jaksoissa Helsingissä.


title: Talent Suomi (3. tuotantokausi)

text: Tuomareiden valinta -niminen jakso esitettiin tv:ssä 15. lokakuuta. Jaksossa paljastuivat myös semifinalistit, joita oli 40 kappaletta.


title: Talent Suomi (3. tuotantokausi)

text: Alussa tuomarit jakoivat esiintyjät kahteen ryhmään: ryhmään A ja ryhmään B. 16 kykyä sai esiintyä tuomareille uudelleen, ja heistä yhdeksän pääsi semifinaaliin. 30 kykyä pääsi suoraan semifinaaleihin heti jakson alussa. Tuomarit valitsivat 39 semifinalistia ja katsojat saivat äänestää vielä yhden kyvyn mukaan.


title: Talent Suomi (3. tuotantokausi)

text: Semifinaaleja oli tänä vuonna viisi kappaletta, jotka lähetettiin suorana Barona-areenalta. Jokaisessa semifinaalissa oli kahdeksan esiintyjää, joista yhteensä kymmenen pääsi suureen finaaliin.


title: Talent Suomi (3. tuotantokausi)

text:
Ensimmäinen semifinaali esitettiin suorana 22. lokakuuta.
Toinen semifinaali esitettiin suorana 29. lokakuuta.


title: Talent Suomi (3. tuotantokausi)

text: Kolmas semifinaali esitettiin suorana 5. marraskuuta.


title: Talent Suomi (3. tuotantokausi)

text: Neljäs semifinaali esitettiin suorana 12. marraskuuta.


title: Talent Suomi (3. tuotantokausi)

text: Viides semifinaali esitettiin suorana 19. marraskuuta.


title: Talent Suomi (3. tuotantokausi)

text: Talent Suomi -finaali esitettiin suorana 26. marraskuuta.


title: Talent Suomi (3. tuotantokausi)

text: Karsintajaksot esitettiin lauantaisin klo 19.00–20.00, mutta semifinaalivaiheen alettua ohjelmaa esitettiin 19.00–20.30/21.00.


title: Talent Suomi (3. tuotantokausi)

text: Sarjan ensimmäinen jakso keräsi vain 246 000 katsojaa. Ohjelman katsojaluvut ovat pysyneet tasaisesti 420 000 katsojan molemmin puolin.


title: Kynsikkäät (sienisuku)

text: Kynsikkäät ("Lyophyllum") on suhteellisen huonosti taksonomisesti määritelty helttasienisuku, joka toisinaan jaetaan vielä pienten lajien osalta omaan sukuunsa "Tephrocybe". Lajien suomenkielisten ja tieteellisten nimien yhdistäminen on jopa kirjallisuudessa aika kaoottista. Tupaskynsikkäät ovat suuria lajeja, jotka esiintyvät isoina, jopa kilojen painoisina tuppaina. Aiemmin suvun lajeja on pidetty malikkoina, valmuskoina jne.


title: Tristan da Cunhan lippu

text: Tristan da Cunhan lippu on Tristan da Cunhan tunnus vaakunan ohella. Lipun mittasuhteet ovat 1:2. Lippu on otettu käyttöön 20. lokakuuta 2002. Lipussa on Britannian lippu ja saarten vaakuna. Vaakunan keskellä on neljä albatrossia. Lisäksi vaakunasta löytyy kaksi tristaninlangustia, jotka ovat saarten tärkein vientituote.


title: Saimaan silta

text: Saimaan silta (myös nimellä Puumalansalmen silta) on Puumalassa sijaitseva liittopalkkisilta, joka ylittää Saimaan syväväylän Puumalansalmessa. Silta sijaitsee Puumalan kirkonkylän keskellä ja se korvasi valmistuessaan Suomen päätieverkoston viimeisen lossin.


title: Saimaan silta

text: Sillan erikoisuus on maisemahissi, jolla pääsee sillalle salmen rannalta. Hissin päällä on kahvila ja hississä voidaan kuljettaa myös polkupyöriä. Sillan nimi valittiin yleisöäänestyksen avulla. Pääurakoitsijana toimi YIT. Sillan rakentaminen alkoi syyskuussa 1993 ja liikenne voitiin siirtää sillalle 6. lokakuuta 1995. Sillan vihkijäisjuhla oli 31. lokakuuta 1995.


title: Saimaan silta

text: Sillan kokonaispituus on 781 metriä ja se on 16-aukkoinen. Pisin jänne on 140 metriä ja sillan hyödyllinen leveys on 13 metriä.


title: Viides ratsastaja

text: Viides ratsastaja on Larry Collinsin ja Dominique Lapierren kirjoittama jännitysromaani New Yorkin kaupunkiin kätketystä ydinräjähteestä ja Libyan johtajan Muammar Gaddafin esittämistä poliittisista vaatimuksista Yhdysvalloille ja Israelille. Romaanin nimi viittaa Raamattuun, Kuoleman hahmoon Johanneksen ilmestyksen kuudennessa luvussa (katso Ilmestyskirjan ratsastajat).


title: Viides ratsastaja

text: Romaanin tapahtumat liittyvät Israelin–Palestiinan konfliktiiin. Keskeinen henkilö on Yhdysvaltain presidentti, jota ei mainita nimeltä. Todellisia henkilöitä ja romaanin juonessa mukana olevia toimijoita ovat Libyan johtaja, eversti Muammar Gaddafi sekä Israelin pääministeri Menachem Begin (romaanin suomennoksessa Menahem Begin). Lisäksi romaanissa sivutaan muun muassa Franklin D. Rooseveltia, hänen neuvonantajaansa Harry Hopkinsia sekä John F. ja Robert Kennedyä sekä Ranskan presidentti Valéry Giscard d’Estaingia. "Carlos" eli Ilich Ramírez Sánchez mainitaan Gaddafin neuvonantajana.


title: Viides ratsastaja

text: Romaanissa on keskeisiä henkilöitä usealla tasolla. Ylimmällä tasolla ovat Yhdysvaltain, Israelin ja Libyan valtionjohtajat ja heidän avustajansa sekä New Yorkin kaupungin pormestari, kirjassa nimeltään "Abe Stern". Keskeisiä toimijoita ovat kolme terroristia, sisarukset "Laila" ja "Kamal Dajani" sekä New Yorkiin sijoitetun pommin rakentaja "Whalid Dajani". Heidän päävastustajiaan kirjassa ovat New Yorkin poliisilaitoksen ylietsivä "Angelo Rocchia" ja FBI:n nuori agentti "Jack Rand". Mainittujen lisäksi kirjassa esiintyy lukuisia henkilöitä muun muassa erilaisissa asiantuntijoiden ja välittäjien rooleissa. New Yorkin evakuoinnin asiantuntija "Jerome Oglethorpe" on koominen hahmo. Päähenkilöksi nousevan Angelo Rocchian hahmon kannalta keskeisiä henkilöitä ovat hänen kehitysvammainen tyttärensä "Maria" sekä naisystävänsä, New York Timesissa työskentelevä journalisti "Grace Knowland".


title: Viides ratsastaja

text: Kirja jakautuu kahdeksaan osaan. Niistä seitsemän ajoitetaan tiettyyn viikonpäivään ja kolmen yhteydessä mainitaan lisäksi kellonaika. Kirjan tapahtuma-aika on sunnuntaista 13. joulukuuta tiistaihin 15. joulukuuta. Vuotta ei suoraan mainita.


title: Viides ratsastaja

text: Ensimmäisessä osassa ""Tämä muuttaa maailman"" kuvataan Kamal Dajanin tulo New Yorkiin, Muammar Gaddafin lähettämän uhkausviestin saapuminen ja ydinvoimakriisin torjuntatoimien käynnistyminen.


title: Viides ratsastaja

text: Toisessa osassa ""Lopultakin me viemme oikeuden voittoon"" kerrotaan, kuinka Libya saa käyttöönsä New Yorkiin sijoitettavan lämpöydinräjähteen materiaalin, tekniikan ja tarvittavat asiantuntijat.


title: Viides ratsastaja

text: Kolmannessa osassa ""Tuhotkaa Libya"" kuvataan Yhdysvaltain, Israelin ja Neuvostoliiton johdon toimia pommiuhkaa vastaan ja niiden keskinäisiä suhteita.


title: Viides ratsastaja

text: Neljännen osan ""Tällaista kriisiä New York ei voi kestää"" keskeisiä teemoja ovat päättäjien käyttäytyminen, vastuu ja henkilökohtaiset valinnat uhkatilanteessa. Osassa kuvataan myös torjuntatoimien etenemistä, muun muassa ydinräjähteiden etsintäpartioita sekä ennakoidaan mahdollisen räjähdyksen vaikutuksia.


title: Viides ratsastaja

text: Viidennessä osassa ""Kettu on katkaissut yhteyden"" keskeistä sisältöä ovat Yhdysvaltain presidentin yhteydenotto Muammar Gaddafiin, New Yorkin evakuointimahdollisuuksien pohdinnat sekä rikostutkimukset pommin kuljettamisesta kaupunkiin. "Kettu" on Gaddafin tukikohdan peitenimi neuvotteluja varten perustetussa viestintäyhteydessä.


title: Viides ratsastaja

text: Kuudennessa osassa ""Presidentti valehtelee"" Muammar Gaddafi saa neuvottelun kuluessa psykologisen voiton Yhdysvaltain presidentistä. Uusia seikkoja saadaan selville New Yorkissa olevan pommin kehittämisestä. Terroristeja etsivä organisaatio tunnistaa Leila, Kamal ja Whalid Dajanin. Menahem Begin neuvottelee hallituksensa kanssa Yhdysvaltain vaatimuksista. New Yorkin evakuointi todetaan mahdottomaksi.


title: Viides ratsastaja

text: Seitsemännessä osassa ""Olen tehnyt päätökseni"" etsintäorganisaatio keskittyy jäljittämään tunnistamiaan terroristeja. Sekä Grace Knowlandille että Angelo Rocchialle selviää, ettei heille ole kerrottu totuutta kaupunkia uhkaavan vaaran laadusta. Gaddafin vaatimustensa hyväksymiselle asettama määräaika on kulumassa loppuun.


title: Viides ratsastaja

text: Viimeisessä osassa ""Partioauto tarvitsee apua"" etsintäorganisaatio kykenee tietoja yhdistelemällä kaventamaan pommin etsintäaluetta. Terroristien keskinäiset suhteet kärjistyvät ja myös heidän tukikohtansa sijainti paljastuu. New York Times saa selville kaupunkia uhkaavan vaaran luonteen. "Muuten minusta näyttää siltä, että muuta ei ole tehtävissä kuin huomispäivän lehden saattaminen painokuntoon - ja voimme rukoilla, että olemme hengissä julkaistaksemme sen", toteaa lehden kustantaja. Romaanin tapahtumat huipentuvat pommin sijaintipaikalla varastorakennuksessa osoitteessa 149 Charles Street.


title: Mystery

text: Mystery oli poptähti Michael Jacksonin virallinen energiajuoma, jota valmisti Saksalainen "Mystery Drinks GmbH" vuosien 1996 - 1999 välisenä aikana, suurelta osin mainostaakseen Jacksonin silloista HIStory World Tour -kiertuetta sekä ja -albumeita. Juomaa myytiin Aasiassa, Etelä-Afrikassa, Lähi-idässä ja Euroopassa, mukaan lukien myös Suomessa. HIStory -kiertueen sponsorin Udo Schaarin mukaan Jackson oli vaikuttamassa juoman reseptiin: "Michaelin pyynnöstä emme laittaneet siihen mitään keinotekoista." Väriltään juoma oli punertava ja maultaan persikanmakuinen. Jacksonin kuoleman jälkeen juomasta on tullut arvokasta ja parhaimmillaan siitä on pyydetty jopa 50 000 dollaria. Täten on arveltu, että juoma olisi kaikkien aikojen kallein energiajuoma.


title: Mystery

text: Vesi, sokeri, happamuudensäätöaineet, sitruunahappo ja omenahappo, persikkamehutiiviste, kalsiumlaktaatti, hedelmäuute, magnesiumkarbonaatti, guaranauute, kofeiini ja luonnolliset aromit.


title: Rune Skarsfjord

text: Rune Skarsfjord (s. 23. toukokuuta 1970) on norjalainen jalkapallovalmentaja ja entinen hyökkääjä.


title: Rune Skarsfjord

text: Skarsfjord pelasi omalla urallaan hyökkääjänä useissa eri seuroissa Norjassa ilman suurempaa menestystä. Hän lopetti uransa vuonna 2000 Bærum SK:n joukkueessa.


title: Rune Skarsfjord

text: Valmennusuransa Skarsfjord aloitti Rosenborgin apulaisvalmentajana vuonna 2002. Hän työskenteli yhdessä Nils Arne Eggenin, Åge Hareiden, Ola By Risen ja Per Joar Hansenin kanssa voittaen kolme Norjan mestaruutta.


title: Rune Skarsfjord

text: Päävalmentajadebyyttinsä Skarsfjord teki kaudella 2006 FK Haugesundissa. Skarsfjordin johdolla seura pelasi Adeccoligaenin keskikastissa. Kaudella 2007 hän luotsasi Haugesundin komeasti Norjan cupin loppuotteluun, jossa Lillestrøm SK oli kuitenkin vahvempi maalein 2–0. Kauden 2008 jälkeen Skarsfjord jätti Haugesundin ja siirtyi Steinar Nilsenin aisapariksi SK Branniin.